title: Deċiżjoni tal-Kunsill 2008/852/ĠAI ta’ l- 24 ta' Ottubru 2008 dwar netwerk ta’ punti ta’ kuntatt kontra l-korruzzjoni

text:
               12.11.2008

               MT

               Il-Ġurnal Uffiċjali ta’ l-Unjoni Ewropea

               L 301/38

         DEĊIŻJONI TAL-KUNSILL 2008/852/ĠAI
   ta’ l-24 ta' Ottubru 2008
   dwar netwerk ta’ punti ta’ kuntatt kontra l-korruzzjoni
   IL-KUNSILL TA’ L-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 29, l-Artikolu 30 (1), l-Artikolu 31 u l-Artikolu 34(2)(ċ) tiegħu,
   Wara li kkunsidra l-inizjattiva tar-Repubblika Federali tal-Ġermanja (1),
   Wara li kkunsidra l-Opinjoni tal-Parlament Ewropew (2),
   Billi:

               (1)

               L-Artikolu 29 tat-Trattat jipprovdi li l-objettiv ta’ l-Unjoni li tipprovdi liċ-ċittadini livell għoli ta’ sigurtà fi spazju ta’ libertà, sigurtà u ġustizzja għandu jintlaħaq bil-prevenzjoni u l-ġlieda kontra l-kriminalità, organizzata jew le, inkluż il-korruzzjoni u l-frodi.

               (2)

               L-istrateġija ta’ l-Unjoni Ewropea għall-bidu tal-millennju l-ġdid dwar il-prevenzjoni u l-kontroll tal-kriminalità organizzata tenfasizza l-ħtieġa li tiġi żviluppata politika komprensiva ta’ l-UE kontra l-korruzzjoni.

               (3)

               Fir-Riżoluzzjoni tiegħu ta’ l-14 ta’ April 2005 dwar politika komprensiva ta’ l-UE kontra l-korruzzjoni, li tirreferi għall-komunikazzjoni mill-Kummissjoni lill-Kunsill, lill-Parlament Ewropew u lill-Kumitat Ekonomiku u Soċjali Ewropew tat-28 ta’ Mejju 2003 dwar Politika Komprensiva ta’ l-UE kontra l-Korruzzjoni, il-Kunsill jafferma mill-ġdid l-importanza tar-rwol u l-ħidma ta’ l-Istati Membri fl-iżvilupp ta’ politika komprensiva u li tolqot diversi aspetti kontra l-korruzzjoni kemm fis-settur pubbliku kif ukoll f’dak privat, fi sħubija ma’ l-atturi rilevanti kollha kemm mis-soċjetà ċivili kif ukoll min-negozju.

               (4)

               Il-Kunsill Ewropew laqa’ l-iżvilupp fil-Programm ta’ l-Aja (3) (punt 2.7) ta’ kunċett strateġiku fir-rigward tal-kriminalità organizzata u l-korruzzjoni transkonfini fil-livell ta’ l-UE u talab lill-Kunsill u lill-Kummissjoni jiżviluppaw ulterjorment dan il-kunċett u jagħmlu operattiv.

               (5)

               Il-kapijiet u r-rappreżentanti prinċipali tal-korpi tal-pulizija nazzjonali ta’ l-Istati Membri ta’ l-UE għall-monitoraġġ u l-ispezzjoni u dawk ta’ l-aġenziji tagħhom ta’ kontra l-korruzzjoni b’mandat usa’ ltaqgħu f’Novembru 2004 fi Vjenna fil-konferenza AGIS dwar it-Titjib tal-Kooperazzjoni Operattiva fil-Ġlieda kontra l-Korruzzjoni fl-Unjoni Ewropea. Huma enfasizzaw l-importanza tat-titjib ulterjuri tal-kooperazzjoni tagħhom, inter alia, permezz ta’ laqgħat annwali, u laqgħu l-idea ta’ netwerk Ewropew ta’ kontra l-korruzzjoni bbażat fuq l-istrutturi eżistenti. B’segwitu għall-konferenza ta’ Vjenna, dawn l-Imsieħba Ewropej Kontra l-Korruzzjoni (EPAC) iltaqgħu f’Budapest f’Novembru 2006 għas-sitt laqgħa annwali tagħhom, fejn b’maġġoranza enormi, ikkonfermaw l-impenn tagħhom li jappoġġaw l-inizjattiva dwar l-istabbiliment ta’ netwerk aktar formali kontra l-korruzzjoni.

               (6)

               Sabiex jibnu fuq l-istrutturi eżistenti, l-awtoritajiet u l-aġenziji li ser jiffurmaw parti min-netwerk Ewropew ta’ kontra l-korruzzjoni jistgħu jinkludu organizzazzjonijiet membri ta’ l-EPAC.

               (7)

               It-titjib tal-kooperazzjoni internazzjonali huwa ġeneralment (4) rikonoxxut bħala kwistjoni ċentrali fil-ġlieda kontra l-korruzzjoni. Il-ġlieda kontra kull forma ta’ korruzzjoni għandha tittejjeb permezz ta’ kooperazzjoni effettiva, l-identifikazzjoni ta’ opportunitajiet, il-kondiviżjoni ta’ l-aħjar prattika u l-iżvilupp ta’ standards professjonali għolja. L-istabbiliment ta’ netwerk ta’ kontra l-korruzzjoni fil-livell ta’ l-UE huwa kontribut importanti għat-titjib ta’ tali kooperazzjoni,

         IDDEĊIEDA KIF ĠEJ:
   Artikolu 1
   Objettiv
   Sabiex il-kooperazzjoni bejn l-awtoritajiet u l-aġenziji għall-prevenzjoni u l-ġlieda kontra l-korruzzjoni fl-Ewropa tittejjeb, għandu jiġi stabbilit netwerk ta’ punti ta’ kuntatt ta’ l-Istati Membri ta’ l-Unjoni Ewropea (minn issa ’l quddiem imsejjaħ in-“netwerk”). Il-Kummissjoni Ewropea, l-Europol u l-Eurojust għandhom ikunu assoċjati b’mod sħiħ ma’ l-attivitajiet tan-Netwerk.
   Artikolu 2
   Kompożizzjoni tan-netwerk
   In-netwerk għandu jikkonsisti f’awtoritajiet u aġenziji ta’ l-Istati Membri ta’ l-Unjoni Ewropea bil-kompitu tal-prevenzjoni jew il-ġlieda kontra l-korruzzjoni. Il-membri għandhom jinħatru mill-Istati Membri. Kull Stat Membru għandu jaħtar mill-inqas organizzazzjoni waħda, iżda mhux aktar minn tliet organizzazzjonijiet. Il-Kummissjoni Ewropea għandha taħtar ir-rappreżentanti tagħha. Fi ħdan il-kompetenzi rispettivi tagħhom, l-Europol u l-Eurojust jistgħu jieħdu sehem fl-attivitajiet tan-Netwerk.
   Artikolu 3
   Kompiti tan-netwerk
   1.   In-netwerk għandu b’mod partikolari jkollu l-kompiti li ġejjin:

               1.

               għandu jikkostitwixxi forum għall-iskambju ma’ l-UE kollha ta’ informazzjoni dwar miżuri u esperjenza effettivi fil-prevenzjoni u l-ġlieda kontra l-korruzzjoni;

               2.

               għandu jiffaċilita l-istabbiliment u ż-żamma attiva ta’ kuntatti bejn il-membri tiegħu;

         Għal dawn il-finijiet, inter alia, għandha tinżamm aġġornata lista ta’ punti ta’ kuntatt u għandha titħaddem websajt.
   2.   Il-membri tan-netwerk għandhom, biex iwettqu l-kompiti tagħhom, jiltaqgħu ta’ l-inqas darba fis-sena.
   Artikolu 4
   Kamp ta’ applikazzjoni
   Il-kooperazzjoni ġudizzjarja u dik tal-pulizija bejn l-Istati Membri għandha tkun irregolata mir-regoli rilevanti. L-istabbiliment ta’ netwerk għandu jkun mingħajr preġudizzju għal tali regoli, u mingħajr preġudizzju għar-rwol tas-CEPOL.
   Artikolu 5
   Organizzazzjoni tan-netwerk
   1.   In-netwerk għandu jorganizza lilu nnifsu, filwaqt li jibni fuq il-kollaborazzjoni informali eżistenti bejn l-EPAC.
   2.   L-Istati Membri u l-Kummissjoni Ewropea għandhom iħallsu l-ispejjeż kollha tal-membri jew tar-rappreżentanti maħtura minnhom. L-istess regola għandha tapplika għall-Europol u għall-Eurojust.
   Artikolu 6
   Dħul fis-seħħ
   Din id-Deċiżjoni għandha tieħu effett fil-jum ta’ wara dak ta’ l-adozzjoni tagħha.

      Magħmula fil-Lussemburgu, 24 ta’ Ottubru 2008.

            Għall-Kunsill

            Il-President

         M. ALLIOT-MARIE

      (1)  ĠU C 173, 26.7.2007, p. 3.

      (2)  L-Opinjoni tal-5 ta’ Ġunju 2008 (għadha mhix ippubblikata fil-Ġurnal Uffiċjali).

      (3)  Il-Programm ta’ l-Aja fit-tisħiħ tal-libertà, is-sigurtà u l-ġustizzja fl-Unjoni Ewropea (ĠU C 53, 3.3.2005, p. 1).

      (4)  Il-Konvenzjoni tan-Nazzjonijiet Uniti kontra l-Korruzzjoni, addottata mir-Riżoluzzjoni ta’ l-Assemblea Ġenerali 58/4 tal-31 ta’ Ottubru 2003.


title: Deċiżjoni tal-Kunsill (UE) 2017/1546 tad-29 ta' Settembru 2016 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim Qafas bejn l-Unjoni Ewropea u l-Istati Membri tagħha, minn naħa waħda, u l-Awstralja, min-naħa l-oħra

text:
               15.9.2017

               MT

               Il-Ġurnal Uffiċjali tal-Unjoni Ewropea

               L 237/5

         DEĊIŻJONI TAL-KUNSILL (UE) 2017/1546
   tad-29 ta' Settembru 2016
   dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim Qafas bejn l-Unjoni Ewropea u l-Istati Membri tagħha, minn naħa waħda, u l-Awstralja, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 37 tiegħu,
   Wara li kkunsidra t-Trattat dwar il-Funzjonament tal-Unjoni Ewropea, b'mod partikolari l-Artikolu 207 u l-Artikolu 212(1) flimkien mal-Artikolu 218(5) u t-tieni subparagrafu tal-Artikolu 218(8) tiegħu,
   Wara li kkunsidra l-proposta konġunta mill-Kummissjoni Ewropea u r-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fl-10 ta' Ottubru 2011, il-Kunsill awtorizza lill-Kummissjoni u lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà biex jiftħu negozjati mal-Awstralja dwar Ftehim Qafas biex jieħu post il-Qafas ta' Sħubija bejn l-UE u l-Awstralja tal-2008.

               (2)

               In-negozjati dwar Ftehim Qafas (“il-Ftehim”) bejn l-Unjoni Ewropea u l-Istati Membri tagħha, minn naħa waħda, u l-Awstralja, min-naħa l-oħra (il-“Ftehim”) ġew konklużi b'suċċess fil-5 ta' Marzu 2015. Il-Ftehim jirrifletti kemm ir-relazzjoni storikament viċina u r-rabtiet dejjem iktar b'saħħithom li qegħdin jiżviluppaw bejn il-Partijiet, kif ukoll ix-xewqa tagħhom li jsaħħu u jestendu iktar r-relazzjonijiet tagħhom b'mod ambizzjuż u innovattiv.

               (3)

               L-Artikolu 61 tal-Ftehim jipprevedi li l-Unjoni u l-Awstralja jistgħu japplikaw b'mod proviżorju ċerti dispożizzjoniijet tal-Ftehim, determinati reċiprokament miż-żewġ Partijiet, sakemm dan jidħol fis-seħħ.

               (4)

               Il-Ftehim għandu għalhekk jiġi ffirmat f'isem l-Unjoni u xi wħud mid-dispożizzjonijiet tieghu għandhom jiġu applikati fuq bażi proviżorja, sakemm jitlestew il-proċeduri neċessarji għall-konklużjoni tiegħu,

         ADOTTA DIN ID-DEĊIŻJONI:
   Artikolu 1
   L-iffirmar f'isem l-Unjoni tal-Ftehim Qafas bejn l-Unjoni Ewropea u l-Istati Membri tagħha, minn naħa waħda, u l-Awstralja, min-naħa l-oħra, huwa b'dan awtorizat, soġġett għall-konklużjoni tal-Ftehim.
   It-test tal-Ftehim huwa mehmuż ma' din id-Deċiżjoni.
   Artikolu 2
   Sakemm jidħol fis-seħħ, skont l-Artikolu 61 tal-Ftehim u soġġett għan-notifiki previsti fih, id-dispożizzjonijiet li ġejjin tal-Ftehim għandhom jiġu applikati b'mod proviżorju bejn l-Unjoni u l-Awstralja, iżda biss sa fejn dawn ikopru materji li jaqgħu fil-kompetenza tal-Unjoni, tiddefinixxi u timplimenta politika estera u ta' sigurtà komuni, inkluż materji li jaqgħu fil-kompetenza tal-Unjoni għad-definizjoni u l-implimentazzjoni ta' politika estera u ta' sigurtà komuni (1):

               —

               Artikolu 3: (Djalogu politiku),

               —

               Artikolu 10: (Kooperazzjoni f'organizzazzjonijiet reġjonali u internazzjonali),

               —

               Artikolu 56 (“Kumitat Konġunt”), bl-eċċezzjoni tal-punti (g) u (h) tal-paragrafu 3 tiegħu,

               —

               Titolu X (Dispożizzjonijiet finali), bl-eċċezzjoni tal- Artikolu 61(1) u (3), sa fejn hu neċessarju biex tiġi żgurata l-applikazzjoni proviżorja tal-partijiet tal-Artikoli 3,10 u 56 tad-dispożizzjonijiet tal-Ftehim imsemmija fl-ewwel tliet inċiżi.

         Artikolu 3
   Il-President tal-Kunsill huwa b'dan awtorizzat jinnomina l-persuna jew persuni bis-setgħa li jiffirmaw il-Ftehim f'isem l-Unjoni.
   Artikolu 4
   Din id-Deċiżjoni għandha tidħol fis-seħħ fil-jum wara dak tal-adozzjoni tagħha.

      Magħmul fi Brussell, id-29 ta' Settembru 2016.

            Għall-Kunsill

            Il-President

         P. ŽIGA

      (1)  Id-data li minnha jiġu applikati b'mod proviżorju d-dispożizzjonijiet tal-Ftehim imsemmija fl-Artikolu 2 ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2008/570/KE,Euratom: Deċiżjoni tal-Kunsill tat- 8 ta' Lulju 2008 dwar il-ħatra ta’ membru Portugiż fil-Kumitat Ekonomiku u Soċjali

text:
               11.7.2008

               MT

               Il-Ġurnal Uffiċjali ta’ l-Unjoni Ewropea

               L 183/33

         DEĊIŻJONI TAL-KUNSILL
   tat-8 ta' Lulju 2008
   dwar il-ħatra ta’ membru Portugiż fil-Kumitat Ekonomiku u Soċjali
   (2008/570/KE, Euratom)
   IL-KUNSILL TA’ L-UNJONI EWROPEA,
   Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 259 tiegħu,
   Wara li kkunsidra t-Trattat li jistabbilixxi l-Komunità Ewropea għall-Enerġija Atomika, u b’mod partikolari l-Artikolu 167 tiegħu,
   Wara li kkunsidra d-Deċiżjoni tal-Kunsill 2006/651/KE, Euratom (1),
   Wara li kkunsidra l-proposta mressqa mill-Gvern Portugiż,
   Wara li kkunsidra l-opinjoni tal-Kummissjoni,
   Billi, konsegwentement għar-riżenja tas-Sur Eduardo Manuel NOGUEIRA CHAGAS, sar vakanti post ta’ membru fil-Kumitat Ekonomiku u Soċjali,
   IDDEĊIEDA:
   Artikolu 1
   Is-Sur Florival ROSA LANÇA, huwa b’dan maħtur membru fil-Kumitat Ekonomiku u Soċjali għall-bqija tal-perijodu tal-mandat, jiġifieri sa l-20 ta’ Settembru 2010.
   Artikolu 2
   Din id-Deċiżjoni għandha jkollha effett fil-jum ta’ l-adozzjoni tagħha.

      Magħmula fi Brussell, 8 ta’ Lulju 2008.

            Għall-Kunsill

            Il-President

         C. LAGARDE

      (1)  ĠU L 269, 28.9.2006, p. 13. Id-Deċiżjoni kif emendata bid-Deċiżjoni 2007/622/KE, Euratom (ĠU L 253, 28.9.2007, p. 39).


title: 2014/108/UE: Deċiżjoni tal-Kunsill tas- 27 ta’ Frar 2014 li taħtar membru tal-Qorti tal-Awdituri

text:
               28.2.2014

               MT

               Il-Ġurnal Uffiċjali tal-Unjoni Ewropea

               L 59/34

         DEĊIŻJONI TAL-KUNSILL
   tas-27 ta’ Frar 2014
   li taħtar membru tal-Qorti tal-Awdituri
   (2014/108/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 286(2) tiegħu,
   Wara li kkunsidra l-opinjoni tal-Parlament Ewropew (1),
   Billi:

               (1)

               Il-mandat tas-Sur Harald WÖGERBAUER ser jiskadi fit-28 ta' Frar 2014.

               (2)

               Għandha għalhekk issir ħatra ġdida,

         ADOTTA DIN ID-DEĊIŻJONI:
   Artikolu 1
   Is-Sur Oskar HERICS huwa b'dan maħtur membru tal-Qorti tal-Awdituri għall-perijodu mill-1 ta’ Marzu 2014 sad-29 ta' Frar 2020.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-27 ta’ Frar 2014.

            Għall-Kunsill

            Il-President

         D. KOURKOULAS

      (1)  Opinjoni tal-25 ta' Frar 2014 (għadha mhijiex ippubblikata fil-Ġurnal Uffiċjali).


title: 2008/739/KE: Deċiżjoni tal-Kummissjoni tal- 11 ta’ Settembru 2008 li tikkonċerna kontribuzzjoni finanzjarja mill-Komunità lejn l-Organizzazzjoni Dinjija għas-Saħħa tal-Annimali (OIE) għal azzjonijiet fit-taqsima tat-tagħrif dwar mard tal-annimali

text:
               18.9.2008

               MT

               Il-Ġurnal Uffiċjali ta’ l-Unjoni Ewropea

               L 249/19

         DEĊIŻJONI TAL-KUMMISSJONI
   tal-11 ta’ Settembru 2008
   li tikkonċerna kontribuzzjoni finanzjarja mill-Komunità lejn l-Organizzazzjoni Dinjija għas-Saħħa tal-Annimali (OIE) għal azzjonijiet fit-taqsima tat-tagħrif dwar mard tal-annimali
   (2008/739/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar in-nefqa fil-kamp veterinarju (1), u b’mod partikolari l-Artikolu 20 tagħha,
   Billi:

               (1)

               Skond id-Deċiżjoni 90/424/KEE, il-Komunità tista’ twettaq, jew tgħin lill-Istati Membri jew lill-organizzazzjonijiet internazzjonali biex iwettqu, il-miżuri tekniċi u xjentifiċi meħtieġa għall-iżvilupp tal-leġiżlazzjoni veterinarja tal-Komunità u għall-iżvilupp tal-edukazzjoni jew it-taħriġ veterinarju.

               (2)

               Id-Direttiva tal-Kunsill 82/894/KEE tal-21 ta’ Diċembru 1982 dwar in-notifika tal-mard tal-annimali fil-Komunità (2) tistabbilixxi sistema għan-notifika tat-tifqigħat ta’ kwalunkwe mard elenkat fl-Anness I tagħha (“is-sistema Komunitarja għan-notifika tal-mard tal-annimali”).

               (3)

               L-Organizzazzjoni Dinjija għas-Saħħa tal-Annimali (OIE) hija organizzazzjoni intergovernattiva rappreżentattiva responsabbli għat-titjib tas-saħħa tal-annimali madwar id-dinja. Fil-qasam tat-tagħrif dwar mard, l-OIE għandha l-esperjenza unika li tiżviluppa d-Database għat-Tagħrif dwar is-Saħħa tal-Annimali (WAHID), interkonnessjoni li tistipula sensiela komprensiva ta’ tagħrif dwar mard tal-annimali. Id-WAHID tintuża mill-pajjiżi membri kollha tal-OIE, inklużi l-Istati Membri kollha tal-Unjoni Ewropea.

               (4)

               Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali u lill-Kumitat tar-Reġjuni dwar Strateġija ġdida għas-Saħħa tal-Annimali għall-Unjoni Ewropea (2007-2013) fejn “Il-prevenzjoni hija aqwa mill-kura” (3) tidentifika l-ħarsien mit-theddid relatat mal-annimali, is-sorveljanza u t-tħejjija f’każ ta’ kriżi bħala waħda mill-pilastri tal-istrateġija l-ġdida dwar is-saħħa tal-annimali. B’mod partikolari, din il-Komunikazzjoni tisħaq dwar il-fatt li t-tagħrif ġenerat mis-sorveljanza veterinarja, mill-attivitajiet u l-programmi ta’ sorveljanza u ta’ kontroll jagħti evidenza xjentifika kruċjali lill-istituzzjonijiet u l-gvernijiet Komunitarji biex tappoġġja d-deċiżjoni dwar il-ħarsien mill-mard u l-miżuri ta’ kontroll.

               (5)

               Din il-Komunikazzjoni tistipula l-adattament tas-sistema Komunitarja għan-notifika ta’ mard tal-annimali bħala eżitu mistenni tal-istrateġija l-ġdida dwar is-saħħa tal-annimali. Eżitu mistenni ieħor stipulat f’din il-Komunikazzjoni huwa s-simplifikazzjoni tal-leġiżlazzjoni eżistenti veterinarja tal-Komunità, biex ikun hemm konverġenza mal-istandards internazzjonali, inklużi l-istandards tal-OIE.

               (6)

               Għall-iżvilupp tal-leġiżlazzjoni veterinarja tal-Komunità, huwa għalhekk xieraq li jiġu stabbiliti azzjonijiet fi sħubija mal-OIE, bl-għan li s-sistema Komunitarja għan-notifika tal-mard tal-annimali tiġi allinejata mad-WAHID, waqt li jinġabar tagħrif epidemjoloġiku u b’mod partikolari t-tfassil tas-settijiet tad-dejta, id-databases u l-protokolli għall-iskambju ta’ dejta. Huwa għalhekk xieraq li ssir kontribuzzjoni finanzjarja Komunitarja għall-finanzjament tal-iżvilupp tas-sistema ta’ tagħrif dwar mard tal-annimali għall-perjodu mill-2008 sa l-2012 mill-Organizzazzjoni Dinjija għas-Saħħa tal-Annimali (OIE). Għandu jkun speċifikat l-ammont massimu ta’ din il-kontribuzzjoni.

               (7)

               Il-ġbir ta’ analiżi u t-taqsir ta’ tagħrif dwar is-saħħa tal-annimali fil-Balkani, fiż-żoni tal-Kawkażu u tal-Mediterran, speċjalment fir-rigward ta’ mard li jinfirex minn fruntiera għal oħra, huwa ta’ importanza kruċjali għall-Komunità, għall-ħarsien mit-theddid għas-saħħa tal-annimali fit-territorju tagħha. Dan it-tagħrif madankollu mhuwiex disponibbli faċilment fil-każijiet kollha.

               (8)

               L-OIE żviluppat Għodda għall-Valutazzjoni tal-Prestazzjoni tas-Servizzi Veterinarji (l-Għodda tal-OIE għall-PSV). Din l-għodda hija mfassla biex tgħin lis-servizzi veterinarji tal-pajjiżi li huma membri tal-OIE jistabbilixxu l-livell attwali tagħhom tal-prestazzjoni u biex tidentifika d-differenzi u n-nuqqasijiet fir-rigward tal-ħila tagħhom li jikkonformaw mal-istandards internazzjonali tal-OIE. L-Għodda tal-OIE għall-PSV tiġġenera wkoll tagħrif dwar is-saħħa tal-annimali fil-pajjiżi membri tal-OIE. Il-Komunità għandha għalhekk tanalizza l-attivitajiet u t-tagħrif ġenerati minn din l-għodda fir-rigward tal-Balkani, iż-żoni tal-Kawkażu u tal-Mediterran.

               (9)

               Huwa għalhekk xieraq li ssir kontribuzzjoni finanzjarja Komunitarja għall-iżvilupp u l-analiżi tal-attivitajiet li jikkonċernaw is-saħħa tal-annimali fil-Balkani, u fiż-żoni tal-Kawkażu u tal-Mediterran, mill-OIE. Għandu jkun speċifikat l-ammont massimu ta’ din il-kontribuzzjoni.

               (10)

               L-Artikolu 168(1)(c) tar-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jistabbilixxi regoli dettaljati għall-implimentazzjoni tar-Regolament tal-Kunsill (KE, Euratom) Nru 1605/2002 dwar ir-regolamentazzjoni finanzjarja applikabbli għall-baġit ġenerali tal-Komunitajiet Ewropej (4) jistipula li l-għotjiet jistgħu jingħataw mingħajr sejħa għall-proposti lill-entitajiet b’monopolju de jure jew de facto issostanzjat kif xieraq fid-deċiżjoni ta’ aġġudikazzjoni.

               (11)

               L-OIE għandha monopolju de facto fis-settur tagħha, mit-twaqqif tagħha ‘l hawn permezz tal-Ftehim internazzjonali ffirmat fil-25 ta’ Jannar 1924. L-OIE hija l-organizzazzjoni intergovernattiva responsabbli għal titjib tas-saħħa tal-annimali madwar id-dinja u hija rikonoxxuta bħala organizzazzjoni ta’ referenza mill-Organizzazzjoni Dinjija tal-Kummerċ (WTO). Għaldaqstant mhix meħtieġa sejħa għall-proposti għall-kontribuzzjoni finanzjarja mogħtija lil din l-organizzazzjoni, skond din id-Deċiżjoni.

               (12)

               Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa tal-Annimali.

         IDDEĊIDIET KIF ĠEJ:
   Artikolu 1
   Kif stipulat fl-Artikolu 19 tad-Deċiżjoni 90/424/KEE, permezz ta’ dan, qed tingħata kontribuzzjoni finanzjarja Komunitarja għall-finanzjament tal-iżvilupp tas-sistema ta’ tagħrif dwar mard tal-annimali għall-perjodu mill-2008 sal-2012 mill-Organizzazjoni Dinjija għas-Saħħa tal-Annimali (l-OIE) sa ammont massimu ta’ EUR 750 000.
   Artikolu 2
   Kif stipulat fl-Artikolu 19 tad-Deċiżjoni 90/424/KEE, permezz ta’ dan, qed tingħata kontribuzzjoni finanzjarja Komunitarja għall-finanzjament tal-analiżi tal-attivitajiiet relatati mas-saħħa tal-annimali fil-Balkani, fiż-żoni tal-Kawkażu u tal-Mediterran mill-OIE, għall-perjodu mill-2008 sal-2012 sa ammont massimu ta’ EUR 250 000.
   Artikolu 3
   Il-kontribuzzjonijiet finanzjarji stipulati fl-Artikoli 1 u 2 għandhom ikunu ffinanzjati permezz tal-linja tal-baġit 17 04 02 01 tal-baġit tal-Komunitajiet Ewropej għall-2008.

      Magħmula fi Brussell, 11 ta’ Settembru 2008.

            Għall-Kummissjoni

         Androulla VASSILIOU

            Membru tal-Kummissjoni

      (1)  ĠU L 224, 18.8.1990, p. 19.

      (2)  ĠU L 378, 31.12.1982, p. 58.

      (3)  COM(2007) 539 finali.

      (4)  ĠU L 357, 31.12.2002, p. 1.


title: Deċiżjoni tal-Kunsill ta' l- 24 ta' Lulju 2006 li tiffissa d-data ta' l-applikazzjoni ta' l-Artikolu 1(4) u (5) tar-Regolament tal-Kunsill (KE) Nru 871/2004 dwar l-introduzzjoni ta' xi funzjonijiet ġodda għas-Sistema ta' Informazzjoni ta' Schengen, anke fil-ġlieda kontra t-terroriżmu

text:
               16.3.2007

               MT

               Il-Ġurnal Uffiċjali ta’ l-Unjoni Ewropea

               335

         DEĊIŻJONI TAL-KUNSILL
   ta' l-24 ta' Lulju 2006
   li tiffissa d-data ta' l-applikazzjoni ta' l-Artikolu 1(4) u (5) tar-Regolament tal-Kunsill (KE) Nru 871/2004 dwar l-introduzzjoni ta' xi funzjonijiet ġodda għas-Sistema ta' Informazzjoni ta' Schengen, anke fil-ġlieda kontra t-terroriżmu
   (2006/628/KEE)
   IL-KUNSILL TA' L-UNJONI EWROPEA,
   Wara li kkunsidra r-Regolament tal-Kunsill (KE) 871/2004/KE dwar l-introduzzjoni ta' xi funzjonijiet ġodda għas-Sistema ta' Informazzjoni ta' Schengen, anke fil-ġlieda kontra t-terroriżmu (1), u b'mod partikolari l-Artikolu 2(2) tiegħu,
   Billi:

               (1)

               L-Artikolu 2(2) tar-Regolament (KE) 871/2004/KE jispeċifika li d-dispożizzjonijet tar-Regolament għandhom japplikaw f'data li tiġi ffissata mill-Kunsill, hekk kif il-prekondizzjonijiet meħtieġa jkunu ġew mwettqa, u li l-Kunsill jista' jiddeċiedi li jistabbilixxi dati differenti għall-applikazzjoni ta' dispożizzjonijiet differenti.

               (2)

               Il-prekondizzjonijiet imsemmija fl-Artikolu 2 (2) tar-Regolament (KE) 871/2004/KE ġew sodisfatti fir-rigward ta' l-Artikolu 1(4) u (5) tiegħu.

               (3)

               Fir-rigward ta' l-Iżvizzera, din id-Deċiżjoni tikkostitwixxi żvilupp tad-dispożizzjonijiet ta' l-acquis ta' Schengen fis-sens tal-Ftehim iffirmat bejn l-Unjoni Ewropea, il-Komunità Ewropea u l-Konfederazzjoni Żvizzera dwar l-assoċjazzjoni tal-Konfederazzjoni Żvizzera ma' l-implimentazzjoni, l-applikazzjoni u l-iżvilupp ta' l-acquis ta' Schengen, li jaqa' fil-qasam imsemmi fl-Artikolu 1, punt G tad-Deċiżjoni 1999/437/KE tas-17 ta' Mejju 1999 dwar ċerti arranġamenti għall-applikazzjoni tal-Ftehim konkluż mill-Kunsill ta' l-Unjoni Ewropea u r-Repubblika ta' l-Iżlanda u r-Renju tan-Norveġja dwar l-assoċjazzjoni ta' dawn iż-żewġ Stati ma' l-implimentazzjoni, l-applikazzjoni u l-iżvilupp tal-acquis ta' Schengen (2), li għandu jinqara flimkien ma' l-Artikolu 4(1) tad-Deċiżjoni tal-Kunsill 2004/849/KE (3) u tad-Deċiżjoni tal-Kunsill 2004/860/KE (4), it-tnejn li huma tal-25 ta' Ottubru 2004 dwar l-iffirmar f'isem l-Unjoni Ewropea, u dwar l-iffirmar f'isem il-Komunità Ewropea, u dwar l-applikazzjoni provviżorja ta' ċerti dispożizzjonijiet ta' l-imsemmi Ftehim mal-Konfederazzjoni Żvizzera.

         IDDEĊIEDA KIF ĠEJ:
   Artikolu 1
   L-Artikolu 1(4) u (5) tar-Regolament (KE) 871/2004/KE għandhom japplikaw mill-1 ta' Novembru 2006.
   Artikolu 2
   Din id-Deċiżjoni għandha tidħol fis-seħħ fid-data ta' l-adozzjoni tagħha.
   Għandha tiġi pubblikata fil-Ġurnal Uffiċjali ta' l-Unjoni Ewropea.

      Magħmul fi Brussel, 24 ta' Lulju 2006.

            Għall-Kunsill

            Il-President

         K. RAJAMAKI

      (1)  ĠU L 162, 30.4.2004, p. 29.

      (2)  ĠU L 176, 10.7.1999, p. 31.

      (3)  ĠU L 368, 15.12.2004, p. 26.

      (4)  ĠU L 370, 17.12.2004, p. 78.


title: 2011/373/UE: Deċiżjoni tal-Kunsill tal- 10 ta’ Ġunju 2011 li taħtar membru tal-Qorti tal-Awdituri

text:
               28.6.2011

               MT

               Il-Ġurnal Uffiċjali tal-Unjoni Ewropea

               L 168/7

         DEĊIŻJONI TAL-KUNSILL
   tal-10 ta’ Ġunju 2011
   li taħtar membru tal-Qorti tal-Awdituri
   (2011/373/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 286(5) tiegħu,
   Wara li kkunsidra l-proposta mill-Gvern Svediż,
   Wara li kkunsidra l-opinjoni tal-Parlament Ewropew (1),
   Billi:

               (1)

               Is-Sur Lars HEIKENSTEN, membru tal-Qorti tal-Awdituri, irriżenja b’effett mill-15 ta’ Mejju 2011.

               (2)

               Is-Sur Lars HEIKENSTEN għandu għalhekk jiġi sostitwit għall-bqija tal-mandat tiegħu,

         ADOTTA DIN ID-DEĊIŻJONI:
   Artikolu 1
   Is-Sur H.G. WESSBERG huwa b’dan maħtur membru tal-Qorti tal-Awdituri għall-bqija tal-mandat tas-Sur Lars HEIKENSTEN, jiġifieri sat-29 ta’ Frar 2012.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha

      Magħmul fil-Lussemburgu, l-10 ta’ Ġunju 2011.

            Għall-Kunsill

            Il-President

         FELLEGI T.

      (1)  Opinjoni tas-7 ta’ Ġunju 2011 (għadha mhijiex ippubblikata fil-Ġurnal Uffiċjali).


title: 2014/828/UE: Deċiżjoni tal-Bank Ċentrali Ewropew tal- 15 ta' Ottubru 2014 dwar l-implimentazzjoni tat-tielet programm ta' xiri ta' bonds iggarantiti (BĊE/2014/40)

text:
               22.11.2014

               MT

               Il-Ġurnal Uffiċjali tal-Unjoni Ewropea

               L 335/22

         DEĊIŻJONI TAL-BANK ĊENTRALI EWROPEW
   tal-15 ta' Ottubru 2014
   dwar l-implimentazzjoni tat-tielet programm ta' xiri ta' bonds iggarantiti

      (BĊE/2014/40)

      (2014/828/UE)

   IL-KUNSILL GOVERNATTIV TAL-BANK ĊENTRALI EWROPEW
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel inċiż tal-Artikolu 127(2) tiegħu,
   Wara li kkunsidra l-Istatut tas-Sistema Ewropea ta' Banek Ċentrali u tal-Bank Ċentrali Ewropew u, b'mod partikolari t-tieni subparagrafu tal-Artikolu 12.1 flimkien mal-ewwel inċiż tal-Artikolu 3.1, u l-Artikolu 18.1 tiegħu,
   Billi:

               (1)

               Skont l-Artikolu 18.1 tal-Istatut tas-Sistema Ewropea tal-Banek Ċentrali u tal-Bank Ċentrali Ewropew (iktar 'il quddiem l-“Istatut tas-SEBĊ”), il-Bank Ċentrali Ewropew (BĊE), flimkien mal-banek ċentrali nazzjonali tal-Istati Membri li l-munita tagħhom hija l-euro (minn hawn 'il quddiem il-“BĊNi”) jistgħu joperaw fis-swieq finanzjarji billi, fost oħrajn, jixtru u jbiegħu strumenti negozjabbli b'mod definittiv.

               (2)

               Fl-4 ta' Settembru 2014 il-Kunsill Governattiv iddeċieda li għandu jinbeda programm ġdid ta' xiri ta' bonds garantiti (minn hawn 'il quddiem is-“CBPP3”). Flimkien mal-programm ta' xiri ABS (ABSPP) u l-Operazzjonijiet ta' Rifinanzjament Immirati Aktar fit-Tul (TLTROs) (1), is-CBPP3 ser ikompli jtejjeb it-trasmissjoni tal- politika monetarja, jiffaċilita l-forniment ta' kreditu lill-ekonomija taż-żona tal- euro, jiġġenera effetti sekondarji pożittivi għal swieq oħrajn u, bħala riżultat ta' dan, iħaffef il-pożizzjoni tal-BĊE dwar il-politika monetarja, u jikkontribwixxi għal ritorn tar-rati ta' inflazzjoni lejn livelli eqreb ta' 2 %.

               (3)

               Bħala parti mill-politika monetarja waħdanija, ix-xiri definittiv ta' bonds garantiti eliġibbli mill-banek ċentrali tal-Eurosistema taħt is-CBPP3 għandu jiġi implimentat b'mod uniformi, skont din id-Deċiżjoni.

         ADOTTA DIN ID-DEĊIŻJONI:
   Artikolu 1
   Stabbiliment u kamp ta' applikazzjoni tax-xiri b'mod definittiv ta' bonds iggarantiti
   Bil-preżenti l-Eurosistema tistabbilixxi s-CBPP3 li taħtu l-banek ċentrali tal-Eurosistema għandhom jixtru bonds garantiti eliġibbli skont it-tifsira tal-Artikolu 2. Taħt is-CBPP3, bonds iggarantiti eliġibbli jistgħu jinxtraw mill-banek ċentrali tal-Eurosistema mingħand kontropartijiet eliġibbli fis-swieq primarji u sekondarji skont il-kriterji ta' eliġibbiltà tal-kontroparti li jinsabu fl-Artikolu 3.
   Artikolu 2
   Kriterji ta' eliġibbiltà għal bonds iggarantiti
   Bonds iggarantiti li huma eliġibbli għal operazzjonijiet tal-politika monetarja b'mod konformi mat-taqsima 6.2.1 tal-Anness I għal-Linja Gwida BĊE/2011/14 (2) u barra minn hekk, jissodisfaw il-kundizzjonijiet għall-aċċettazzjoni tagħhom bħala kollateral għal użu proprju kif stipulat fit-taqsima 6.2.3.2 (il-ħames paragrafu) tal-Anness I għal-Linja Gwida BĊE/2011/14, u li jinħarġu minn istituzzjonijiet ta' kreditu inkorporati fiż-żona tal-euro, għandhom ikunu eliġibbli għal xiri definittiv taħt CBPP3. Multi-cédulas li huma eliġibbli għal operazzjonijiet tal-politika monetarja b'mod konformi mat-taqsima 6.2.1 tal-Anness I għal-Linja Gwida BĊE/2011/14 u li huma maħruġa minn veikoli bi skop speċjali inkorporati fiż-żona tal-euro għandhom ikunu eliġibbli għal xiri definittiv taħt is-CBPP3.
   Il-bonds iggarantiti msemmija hawn fuq għandhom ikunu eliġibbli għal xiri definittiv taħt is-CBPP3 sakemm jissodisfaw ir-rekwiżiti addizzjonali li ġejjin:

               1.

               Għandha tapplika valutazzjoni tal-kreditu minima skont ir-regola first-best tal-kwalità tal- kreditu pass 3 (CQS3, preżentement ekwivalenti għal klassifikazzjoni ta' Istituzzjoni Esterna ta' Valutazzjoni tal-Kreditu (ECAI) ta' “BBB-” jew ekwivalenti), mogħtija minn ta' mill-inqas waħda mill-ECAIs aċċettati fi ħdan il-Qafas ta' Valutazzjoni tal-Kreditu tal-Eurosistema (Eurosystem Credit Assessment Framework — ECAF).

               2.

               Għandu japplika limitu ta' 70 % fuq il-ħruġ ta' ishma għal kull numru ta' identifikazzjoni ta' titoli internazzjonali lil investimenti konġunti taħt l-ewwel (3) u t-tieni (4) programmi ta' xiri ta' bonds iggarantiti (is-CBPP1 u s-CBPP2, rispettivament), u s-CBPP3 u lill-investimenti l-oħrajn tal-banek ċentrali tal-Eurosistema.

               3.

               Il-bonds iggarantiti għandhom ikunu ddenominati f'euro, miżmuma u saldati fiż-żona tal-euro.

               4.

               Bonds iggarantiti maħruġa minn entitajiet sospsiżi minn operazzjonijiet ta' kreditu tal-Eurosistema għandhom ikunu esklużi minn xiri taħt is-CBPP3 għat-tul ta' żmien tas-sospensjoni tagħhom.

               5.

               Għal bonds iggarantiti li preżentament ma jiksbux il-klassifikazzjoni CQS3 f'Ċipru u fil-Greċja, klassifikazzjoni minima tal-assi fil-livell tal-klassifikazzjoni massima li tista' tinkiseb għall-bond iggarantit kif iddefinit mill-ECAI rispettiva għal-ġurisdizzjoni għandha tkun meħtieġa sakemm il-livell minimu tal-kwalità tal-kreditu tal-Eurosistema ma jiġix applikat fir-rekwiżiti ta' eliġibbiltà tal-kollateral għal strumenti ta' dejn kummerċjabbli maħrupa jew iggarantiti mill-gvernijiet tal-Greċja jew ta' Ċipru (skont l-Artikolu 8(2) tal-Linja Gwida BĊE/2014/31 (5)), u limitu ta' 30 % fuq il-ħruġ ta' ishma għal kull numru ta' identifikazzjoni ta' titoli internazzjonali, li għandhom japplikaw għall-investimenti konġunti tas-CBPP1, CBPP2, CBPP3 u l-investimenti l-oħrajn ta' banek ċentrali tal-Eurosistema, sakemm jissodisfaw ir-rekwiżiti addizzjonali li ġejjin sabiex jiksbu ekwivalenza tar-riskju:

                           (a)

                           rapportar ta' kull xahar tal-karatteristiċi tal-pool ta' kopertura, inkluża dejta fil-livell tas-self, lill-BĊN fejn ikun iddomiċiljat l-emittent, kif ukoll karatteristiċi strutturali tal-programm u informazzjoni dwar l-emittent; il-mudell għar-rapportar għandu jitpoġġa għad-dispożizzjoni tal-kontropartijiet mill-BĊN rispettiv;

                           (b)

                           kollateralizzazzjoni żejda minima marbuta ta' 25 %; id-dispożizzjonijiet għall-kalkolu tal-kollateralizzazzjoni żejda marbuta għandhom jitpoġġew għad-dispożizzjoni tal-kontropartijiet mill-BĊN rispettiv;

                           (c)

                           hedges ta' valuta ma' kontropartijiet ikklassifikati bħala BBB- jew ogħla għal pretensjonijiet iddenominati f'munita oħra li mhijiex l-euro huma inklużi fil-pool ta' kopertura tal-programm jew, b'mod alternattiv, li ta' mill-inqas 95 % tal-assi huma ddenominati f'euro; u

                           (d)

                           il-klejms ta' kreditu fil-pool ta' kopertura huma kontra debituri li jinsabu fiż-żona tal-euro.

               6.

               Bonds iggarantiti miżmuma mill-emittent tagħhom għandhom ikunu eliġibbli għal xirjiet taħt is-CBPP3, sakemm jissodisfaw il-kriterji ta' eliġibbiltà kif speċifikat hawn fuq.

         Artikolu 3
   Kontropartijiet eliġibbli
   Dawn li ġejjin għandhom ikunu kontrpartijiet eliġibbli għas-CBPP3, kemm għal transazzjonijiet definittivi kif ukoll għal transazzjonijiet ta' self ta' titoli li jinvolvu bonds iggarantiti miżmuma fil-portafolli CBPP3 tal-Eurosistema: (a) kontropartijiet domestiċi li jipparteċipaw fl-operazzjonijiet tal-politika monetarja tal-Eurosistema kif iddefinita fit-Taqsima 2.1 tal-Anness I tal-Linja Gwida BĊE/2011/14; u (b) kull kontroparti oħra li tintuża minn banek ċentrali tal-Eurosistema għall-investiment tal-portafolli ta' investiment tagħhom iddenominati f'euro, inklużi kontropartijiet mhux taż-żona tal-euro attivi f'bonds iggarantiti.
   Artikolu 4
   Dispożizzjonijiet finali
   Din id-Deċiżjoni għandha tidħol fis-seħħ fil-jum wara l-pubblikazzjoni tagħha fuq il-websajt tal-BĊE.

      Magħmul fi Frankfurt am Main, il-15 ta' Ottubru 2014.

            Il-President tal-BĊE

         Mario DRAGHI

      (1)  Id-Deċiżjoni BĊE/2014/34 tad-29 ta' Lulju 2014 dwar miżuri fir-rigward ta' operazzjonijiet ta' rifinanzjament immirati aktar fit-tul (ĠU L 258, 29.8.2014, p. 11).

      (2)  Il-Linja Gwida BĊE/2011/14 tal-20 ta' Settembru 2011 dwar l-istrumenti u l-proċeduri tal-politika monetarja tal-Eurosistema (ĠU L 331, 14.12.2011, p. 1).

      (3)  Id-Deċiżjoni BĊE/2009/16 tat-2 ta' Lulju 2009 fuq l-implimentazzjoni tal-programm ta' xiri ta' bonds garantiti (covered bond) (ĠU L 175, 4.7.2009, p. 18).

      (4)  Id-Deċiżjoni BĊE/2011/17 tat-3 ta' Novembru 2011 fuq l-implimentazzjoni tat-tieni programm ta' xiri ta' bonds iggarantiti (ĠU L 297, 16.11.2011, p. 70).

      (5)  Il-Linja Gwida BĊE/2014/31 tad-9 ta' Lulju 2014 dwar miżuri temporanji addizzjonali fir-rigward ta' operazzjonijiet ta' rifinanzjament tal-Eurosistema u l-eliġibbiltà tal-kollateral u li temenda l-Linja Gwida BĊE/2007/9 (ĠU L 240, 13.8.2014, p. 28).


title: Deċiżjoni tal-Kunsill (PESK) 2015/77 tad- 19 ta' Jannar 2015 li taħtar Rappreżentant Speċjali tal-Unjoni Ewropea fil-Bosnja-Ħerzegovina

text:
               20.1.2015

               MT

               Il-Ġurnal Uffiċjali tal-Unjoni Ewropea

               L 13/7

         DEĊIŻJONI TAL-KUNSILL (PESK) 2015/77
   tad-19 ta' Jannar 2015
   li taħtar Rappreżentant Speċjali tal-Unjoni Ewropea fil-Bosnja-Ħerzegovina
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-18 ta' Lulju 2011, il-Kunsill adotta d-Deċiżjoni 2011/426/PESK (1) li taħtar lis-Sur Peter SØRENSEN bħala r-Rappreżentant Speċjali tal-Unjoni Ewropea (RSUE) fil-Bosnja-Ħerzegovina. Il-mandat tar-RSUE jiskadi fit-30 ta' Ġunju 2015.

               (2)

               Wara l-ħatra tas-Sur Peter SØRENSEN għal funzjoni oħra, is-Sur Lars-Gunnar WIGEMARK għandu jiġi maħtur bħala r-RSUE fil-Bosnja-Ħerzegovina mill-1 ta' Marzu 2015.

               (3)

               Ir-RSUE ser jimplimenta l-mandat fil-kuntest ta' sitwazzjoni li tista' tiddeterjora u li tista' timpedixxi l-kisba tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat,

         ADOTTA DIN ID-DEĊIŻJON:
   Artikolu 1
   1.   Il-mandat tas-Sur Peter SØRENSEN bħala r-Rappreżentant Speċjali tal-Unjoni Ewropea (RSUE) fil-Bosnja-Ħerzegovina b'dan qiegħed jintemm fil-31 ta' Ottubru 2014.
   2.   Is-Sur Lars-Gunnar WIGEMARK huwa b'dan maħtur RSUE fil-Bosnja-Ħerzegovina mill-1 ta' Marzu 2015 sat-30 ta' Ġunju 2015. Huwa għandu jeżerċita l-mandat tiegħu skont id-Deċiżjoni 2011/426/PESK.
   3.   Il-Kunsill jista' jiddeċiedi li l-mandat tar-RSUE jintemm qabel, abbażi ta' valutazzjoni mill-Kumitat Politiku u ta' Sigurtà u proposta mir-Rappreżentant Speċjali tal-Unjoni Ewropea fil-Bosnja-Ħerzegovina.
   Artikolu 2
   In-nefqa marbuta maż-żamma tal-kontinwità amministrattiva fil-perijodu bejn il-mandati tar-RSUE mill-1 ta' Novembru 2014 sat-28 ta' Frar 2015 għandha tkun koperta mill-ammont ta' referenza finanzjarju stipulat fl-Artikolu 5(1) tad-Deċiżjoni 2011/426/PESK.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.
   L-Artikolu 2 għandu japplika mill-1 ta' Novembru 2014.

      Magħmul fi Brussell, id-19 ta' Jannar 2015.

            Għall-Kunsill

            Il-President

         F. MOGHERINI

      (1)  Deċiżjoni tal-Kunsill 2011/426/PESK tat-18 ta' Lulju 2011 li taħtar ir-Rappreżentant Speċjali tal-Unjoni Ewropea fil-Bosnja u Ħerzegovina (ĠU L 188, 19.7.2011, p. 30).


title: Deċiżjoni tal-Kummissjoni (UE) 2016/255 tat-23 ta' Frar 2016 li temenda l-Anness tal-Ftehim Monetarju bejn l-Unjoni Ewropea u l-Istat tal-Belt tal-Vatikan

text:
                  24.2.2016

                  MT

                  Il-Ġurnal Uffiċjali tal-Unjoni Ewropea

                  L 47/10

            DEĊIŻJONI TAL-KUMMISSJONI (UE) 2016/255
      tat-23 ta' Frar 2016
      li temenda l-Anness tal-Ftehim Monetarju bejn l-Unjoni Ewropea u l-Istat tal-Belt tal-Vatikan
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat il-Ftehim Monetarju tas-17 ta' Diċembru 2009 bejn l-Unjoni Ewropea u l-Istat tal-Belt tal-Vatikan, u b'mod partikolari l-Artikolu 8(3) tiegħu,
      Billi:

                  (1)

                  L-Artikolu 8(1) tal-Ftehim Monetarju bejn l-Unjoni Ewropea u l-Istat tal-Belt tal-Vatikan (“il-Ftehim Monetarju”) jeħtieġ lill-Istat tal-Belt tal-Vatikan jimplimenta l-atti legali u r-regoli tal-Unjoni dwar il-karti tal-flus u l-muniti tal-euro, il-prevenzjoni tal-ħasil tal-flus, tal-frodi u tal-iffalsifikar tal-flus u tal-mezzi tal-ħlas mhux fi flus; medalji u tokens u rekwiżiti ta' rappurtar statistiku. Dawn l-atti u r-regoli huma elenkati fl-Anness tal-Ftehim Monetarju.

                  (2)

                  L-Anness tal-Ftehim Monetarju jrid jiġi emendat mill-Kummissjoni kull sena biex jitqiesu l-atti legali u r-regoli ġodda relevanti tal-Unjoni u l-emendi f'dawk eżistenti.

                  (3)

                  Xi atti u r-regoli legali rilevanti ġodda tal-Unjoni u xi emendi għal atti legali eżistenti ġew adottati u għandhom jiġu miżjuda mal-Anness.

                  (4)

                  L-Anness tal-Ftehim Monetarju għandu għalhekk jiġi emendat skont dan,

            ADOTTAT DIN ID-DEĊIŻJONI:
      Artikolu 1
      L-Anness tal-Ftehim Monetarju bejn l-Unjoni Ewropea u l-Istat tal-Belt tal-Vatikan huwa ssostitwit bit-test fl-Anness ta' din id-Deċiżjoni.
      Artikolu 2
      Din id-Deċiżjoni tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

         Magħmul fi Brussell, it-23 ta' Frar 2016.

               Għall-Kummissjoni

               Il-President

            Jean-Claude JUNCKER

         ANNESS

               “ANNESS

                           Dispożizzjonijiet Legali li għandhom jiġu implimentati

                           Limitu ta' żmien għall-implementazzjoni

                           Il-prevenzjoni tal-ħasil tal-flus

                           1

                              Id-Direttiva 2005/60/KE tal-Parlament Ewropew u tal-Kunsill tas-26 ta' Ottubru 2005 dwar il-prevenzjoni tal-użu tas-sistema finanzjarja għall-iskop tal-ħasil tal-flus u l-finanzjament tat-terroriżmu (ĠU L 309, 25.11.2005, p. 15) (*)

                           Il-31 ta' Diċembru 2010

                           Emendata minn:

                           2

                           Id-Direttiva 2008/20/KE tal-Parlament Ewropew u tal-Kunsill tal-11 ta' Marzu 2008 li temenda d-Direttiva 2005/60/KE dwar il-prevenzjoni tal-użu tas-sistema finanzjarja għall-iskop tal-money laundering u l-finanzjament tat-terroriżmu, fir-rigward tas-setgħat ta' implimentazzjoni konferiti lill-Kummissjoni (ĠU L 76, 19.3.2008, p. 46)

                           Issupplimentata minn:

                           3

                              Id-Deċiżjoni Kwadru tal-Kunsill 2001/500/JHA tas-26 ta' Ġunju 2001 dwar il-ħasil tal-flus, l-identifikazzjoni, l-intraċċar, l-iffriżar, il-qbid u l-konfiska tal-mezzi u l-qligħ mill-kriminalità (ĠU L 182, 5.7.2001, p. 1)

                           4

                           Ir-Regolament (KE) Nru 1889/2005 tal-Parlament Ewropew u tal-Kunsill tas-26 ta' Ottubru 2005 dwar kontrolli ta' flus kontanti deħlin fil-Komunità jew ħerġin mill-Komunità (ĠU L 309, 25.11.2005, p. 9)

                           5

                           Id-Direttiva tal-Kummissjoni 2006/70/KE tal-1 ta' Awwissu 2006 li tistabbilixxi miżuri implimentattivi għad-Direttiva 2005/60/KE tal-Parlament Ewropew u tal-Kunsill dwar id-definizzjoni ta' persuni esposti politikament u l-kriterji tekniċi għal proċeduri ssimplifikati tad-diliġenza dovuta mal-klijent u għal eżenzjoni għal raġunijiet ta' attività finanzjarja mwettqa fuq bażi okkażjonali jew limitata ħafna (ĠU L 214, 4.8.2006, p. 29) (**)

                           6

                           Ir-Regolament (KE) Nru 1781/2006 tal-Parlament Ewropew u tal-Kunsill tal-15 ta' Novembru 2006 dwar informazzjoni dwar il-pagatur, li għandha takkumpanja t-trasferimenti ta' fondi (ĠU L 345, 8.12.2006, p. 1)

                           7

                              Id-Direttiva 2014/42/UE tal-Parlament Ewropew u tal-Kunsill tat-3 ta' April 2014 dwar l-iffriżar u l-konfiska ta' mezzi strumentali u r-rikavat minn attività kriminali fl-Unjoni Ewropea (ĠU L 127, 29.4.2014, p. 39)

                           Il-31 ta' Diċembru 2016 (2)

                           8

                              Ir-Regolament (UE) 2015/847 tal-Parlament Ewropew u tal-Kunsill tal-20 ta' Mejju 2015 dwar l-informazzjoni li takkumpanja t-trasferimenti ta' fondi u li jħassar ir-Regolament (KE) Nru 1781/2006 (ĠU L 141, 5.6.2015, p. 1)

                           Il-31 ta' Diċembru 2017 (3)

                           9

                              Id-Direttiva (UE) 2015/849 tal-Parlament Ewropew u tal-Kunsill tal-20 ta' Mejju 2015 dwar il-prevenzjoni tal-użu tas-sistema finanzjarja għall-finijiet tal-ħasil tal-flus jew il-finanzjament tat-terroriżmu, li temenda r-Regolament (UE) Nru 648/2012 tal-Parlament Ewropew u tal-Kunsill, u li tħassar id-Direttiva 2005/60/KE tal-Parlament Ewropew u tal-Kunsill u d-Direttiva tal-Kummissjoni 2006/70/KE (ĠU L 141, 5.6.2015, p. 73)

                           Il-31 ta' Diċembru 2017 (3)

                           Il-prevenzjoni tal-frodi u tal-iffalsifikar

                           10

                              Id-Deċiżjoni Qafas tal-Kunsill 2001/413/JHA tat-28 ta' Mejju 2001 li tiġġieled frodi u ffalsifikar ta' mezzi ta' ħlas bi flus mhux kontanti (ĠU L 149, 2.6.2001, p. 1)

                           Il-31 ta' Diċembru 2010

                           11

                              Ir-Regolament tal-Kunsill (KE) Nru 1338/2001 tat-28 ta' Ġunju 2001 li jistabbilixxi miżuri neċessarji għall-protezzjoni mill-iffalsifikar tal-euro (ĠU L 181, 4.7.2001, p. 6)

                           Il-31 ta' Diċembru 2010

                           Emendat minn:

                           12

                           Ir-Regolament tal-Kunsill (KE) Nru 44/2009 tat-18 ta' Diċembru 2008 li jemenda r-Regolament (KE) Nru 1338/2001 li jistabbilixxi l-miżuri neċessarji għall-protezzjoni kontra l-iffalsifikar tal-euro (ĠU L 17, 22.1.2009, p. 1)

                           13

                              Ir-Regolament tal-Kunsill (KE) Nru 2182/2004 tas-6 ta' Diċembru 2004 dwar midalji u tokens simili għall-muniti tal-euro (ĠU L 373, 21.12.2004, p. 1)

                           Il-31 ta' Diċembru 2010

                           Emendat minn:

                           14

                           Ir-Regolament tal-Kunsill (KE) Nru 46/2009 tat-18 ta' Diċembru 2008 li jemenda r-Regolament (KE) Nru 2182/2004 dwar midalji u tokens simili għall-muniti tal-euro, (ĠU L 17, 22.1.2009, p. 5.)

                           15

                              Id-Direttiva 2014/62/UE tal-Parlament Ewropew u tal-Kunsill tal-15 ta' Mejju 2014 dwar il-protezzjoni tal-euro u muniti oħra kontra l-iffalsifikar permezz tal-liġi kriminali, u li tissostitwixxi d-Deċiżjoni Kwadru tal-Kunsill 2000/383/ĠAI (ĠU L 151, 21.5.2014. p. 1)

                           Il-31 ta' Diċembru 2016 (2)

                           Regoli dwar il-karti u l-muniti tal-euro

                           16

                              Il-Konklużonijiet tal-Kunsill tat-23 ta' Novembru 1998 u tal-5 ta' Novembru 2002 dwar il-muniti għall-kollezzjonisti.

                           Il-31 ta' Diċembru 2010

                           17

                              Il-Konklużjonijiet tal-Kunsill tal-10 ta' Mejju 1999 dwar is-sistema għall-immaniġġjar tal-kwalità għall-muniti tal-euro.

                           Il-31 ta' Diċembru 2010

                           18

                              Il-Komunikazzjoni tal-Kummissjoni 2001/C-318/03 tat-22 ta' Ottubru 2001 dwar il-protezzjoni tad-drittijiet tal-awtur tad-disinn tal-wiċċ komuni tal-muniti tal-euro (C(2001) 600 finali), (ĠU C 318, 13.11.2001, p. 3)

                           Il-31 ta' Diċembru 2010

                           19

                              Il-Linja Gwida ECB/2003/5 tal-Bank Ċentrali Ewropew tal-20 ta' Marzu 2003 dwar l-infurzar ta' miżuri kontra r-riproduzzjoni tal-karti tal-flus ewro irregolari u dwar il-bdil u l-irtirar tal-karti tal-flus ewro (ĠU L 78, 25.3.2003, p. 20).

                           Il-31 ta' Diċembru 2010

                           Emendata minn:

                           20

                           Il-Linja gwida BĊE/2013/11 tal-Bank Ċentrali Ewropew tad-19 ta' April 2013 li temenda l-Linja Gwida BĊE/2003/5 dwar l-infurzar ta' miżuri kontra r-riproduzzjoni tal-karti tal-flus tal-euro irregolari u dwar il-bdil u l-irtirar tal-karti tal-flus tal-euro (ĠU L 118, 30.4.2013, p. 43)

                           Il-31 ta' Diċembru 2014 (1)

                           21

                              Id-Deċiżjoni tal-Bank Ċentrali Ewropew BĊE/2010/14 tas-16 ta' Settembru 2010 dwar il-verifika tal-awtentiċità u l-kundizzjoni u r-riċirkulazzjoni tal-karti tal-flus tal-euro (ĠU L 267, 9.10.2010, p. 1)

                           Il-31 ta' Diċembru 2012

                           Emendata minn:

                           22

                              Id-Deċiżjoni BĊE/2012/19 tal-Bank Ċentrali Ewropew tas-7 ta' Settembru 2012 (ĠU L 253, 20.9.2012, p. 19)

                           Il-31 ta' Diċembru 2013 (1)

                           23

                              Ir-Regolament (UE) Nru 1210/2010 tal-Parlament Ewropew u tal-Kunsill tal-15 ta' Diċembru 2010 li jikkonċerna l-awtentikazzjoni tal-muniti tal-euro u t-trattament ta' muniti tal-euro li mhumiex tajba għaċ-ċirkolazzjoni (ĠU L 339, 22.12.2010, p. 1)

                           Il-31 ta' Diċembru 2012

                           24

                              Ir-Regolament (UE) Nru 651/2012 tal-Parlament Ewropew u tal-Kunsill tal-4 ta' Lulju 2012 dwar il-ħruġ tal-muniti tal-euro (ĠU L 201, 27.7.2012, p. 135)

                           Il-31 ta' Diċembru 2013 (1)

                           25

                              Id-Deċiżjoni BĊE/2013/10 tal-Bank Ċentrali Ewropew tad-19 ta' April 2013 dwar id-denominazzjonijiet, l-ispeċifikazzjonijiet, ir-riproduzzjoni, il-bdil u l-irtirar tal-karti tal-flus euro, (ĠU L 118, 30.4.2013, p. 37)

                           Il-31 ta' Diċembru 2014 (1)

                           26

                              Ir-Regolament tal-Kunsill (UE) Nru 729/2014 tal-24 ta' Ġunju 2014 dwar denominazzjonijiet u speċifikazzjonijiet tekniċi tal-muniti tal-euro maħsuba għaċ-ċirkolazzjoni (Riformulazzjoni) (ĠU L 194, 2.7.2014, p. 1)

                           Il-31 ta' Diċembru 2013 (2)

                  Taqsima tal-Anness tal-Ftehim Monetarju skont l-arranġament ad hoc tal-Kumitat Konġunt fuq talba mis-Santa Sede u l-Istat tal-Belt tal-Vatikan dwar l-inklużjoni ta' regoli rilevanti applikabbli għal entitajiet li jwettqu attivitajiet finanzjarji fuq bażi professjonali

                           Partijiet rilevanti tal-istrumenti legali li ġejjin

                           Limitu ta' żmien għall-implementazzjoni

                           27

                              Id-Direttiva tal-Kunsill 86/635/KEE tat-8 ta' Diċembru 1986 dwar il-kontijiet annwali u l-kontijiet konsolidati ta' banek u istituzzjonijiet finanzjarji oħrajn (ĠU L 372, 31.12.1986, p. 1)

                           Il-31 ta' Diċembru 2016 (2)

                           Emendata minn:

                           28

                           Id-Direttiva 2001/65/KE tal-Parlament Ewropew u tal-Kunsill tas-27 ta' Settembru 2001 (ĠU L 283, 27.10.2001, p. 28),

                           29

                           Id-Direttiva 2003/51/KE tal-Parlament Ewropew u tal-Kunsill tat-18 ta' Ġunju 2003 (ĠU L 178, 17.7.2003, p. 16),

                           30

                           Id-Direttiva 2006/46/KE tal-Parlament Ewropew u tal-Kunsill tal-14 ta' Ġunju 2006 (ĠU L 224, 16.8.2006, p. 1),

                           31

                              Id-Direttiva 2013/36/UE tal-Parlament Ewropew u tal-Kunsill tas-26 ta' Ġunju 2013 dwar l-aċċess għall-attività tal-istituzzjonijiet ta' kreditu u s-superviżjoni prudenzjali tal-istituzzjonijiet ta' kreditu u tad-ditti tal-investiment, li temenda d-Direttiva 2002/87/KE u li tħassar id-Direttivi 2006/48/KE u 2006/49/KE (ĠU L 176, 27.6.2013, p. 338)

                           Il-31 ta' Diċembru 2017 (2)

                           32

                              Ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (ĠU L 176, 27.6.2013, p. 1)

                           Il-31 ta' Diċembru 2017 (2)

                           Emendat minn:

                           33

                              Ir-Regolament ta' Delega tal-Kummissjoni (UE) 2015/62 tal-10 ta' Ottubru 2014 li jemenda r-Regolament (UE) Nru 575/2013 tal-Parlament Ewropew u tal-Kunsill rigward il-proporzjon ta' ingranaġġ (ĠU L 11, 17.1.2015, p. 37)

                           Il-31 ta' Diċembru 2017 (3)

                           Issupplimentat minn:

                           34

                           Ir-Regolament Delegat tal-Kummissjoni (UE) Nru 241/2014 tas-7 ta' Jannar 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill fir-rigward ta' standards tekniċi regolatorji għar-Rekwiżiti tal-Fondi Proprji għall-istituzzjonijiet (ĠU L 74, 14.3.2014, p. 8)

                           Il-31 ta' Diċembru 2017 (3)

                           Emendat minn:

                           35

                           Ir-Regolament ta' Delega tal-Kummissjoni (UE) 2015/923 tal-11 ta' Marzu 2015 li jemenda r-Regolament Delegat (UE) Nru 241/2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill fir-rigward ta' standards tekniċi regolatorji għar-Rekwiżiti tal-Fondi Proprji għall-istituzzjonijiet (ĠU L 150, 17.6.2015, p. 1)

                           Il-31 ta' Diċembru 2017 (3)

                           36

                           Ir-Regolament Delegat tal-Kummissjoni (UE) 2015/61 tal-10 ta' Ottubru 2014 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward ir-rekwiżit ta' kopertura tal-likwidità għall-Istituzzjonijiet ta' Kreditu (ĠU L 11, 17.1.2015, p. 1)

                           Il-31 ta' Diċembru 2017 (3)

                           Leġiżlazzjoni dwar il-ġbir ta' informazzjoni statistika

                           37

                              Il-Linja Gwida BĊE/2013/24 tal-Bank Ċentrali Ewropew tal-25 ta' Lulju 2013 dwar ir-rekwiżiti ta' rapportar tal-istatistika tal-Bank Ċentrali Ewropew fil-qasam tal-kontijiet finanzjarji (ĠU L 2, 7.1.2014, p. 34).

                           Il-31 ta' Diċembru 2016 (2)

                           38

                              Ir-Regolament (KE) Nru 1071/2013 tal-Bank Ċentrali Ewropew tal-24 ta' Settembru 2013 dwar il-karta tal-bilanċ tas-settur tal-istituzzjonijiet finanzjarji monetarji (BĊE/2008/33) (ĠU L 297, 7.11.2013, p. 1)

                           Il-31 ta' Diċembru 2016 (2)

                           Emendat minn:

                           39

                           Ir-Regolament (UE) Nru 1375/2014 tal-Bank Ċentrali Ewropew tal-10 ta' Diċembru 2014 li jemenda r-Regolament (UE) Nru 1071/2013 dwar il-karta tal-bilanċ tas-settur tal-istituzzjonijiet finanzjarji monetarji (BĊE/2014/51) (ĠU L 366, 20.12.2014, p. 77)

                           40

                              Ir-Regolament (UE) Nru 1072/2013 tal-Bank Ċentrali Ewropew tal-24 ta' Settembru 2013 dwar statistika fuq rati ta' imgħax applikati minn istituzzjonijiet finanzjarji monetarji (BĊE/2013/34) (ĠU L 297, 7.11.2013, p. 51)

                           Il-31 ta' Diċembru 2016 (2)

                           Emendat minn:

                           41

                           Ir-Regolament (UE) Nru 756/2014 tal-Bank Ċentrali Ewropew tat-8 ta' Lulju 2014 li jemenda r-Regolament (UE) Nru 1072/2013 (BĊE/2013/34) dwar statistika fuq rati ta' imgħax applikati minn istituzzjonijiet finanzjarji monetarji (BĊE/2014/30) (ĠU L 205, 12.7.2014, p. 14)

                           42

                              Il-Linja Gwida BĊE/2014/15 tal-Bank Ċentrali Ewropew tal-4 ta' April 2014 dwar statistika monetarja u finanzjarja (ĠU L 340, 26.11.2014, p. 1)

                           Il-31 ta' Diċembru 2016 (2)

                           Emendata minn:

                           43

                           Il-Linja gwida tal-Bank Ċentrali Ewropew BĊE/2014/43 tas-6 ta' Novembru 2014 li temenda l-Linja Gwida BĊE/2014/15 dwar statistika monetarja u finanzjarja (ĠU L 93, 9.4.2015, p. 82)

            (1)  Dawn l-iskadenzi kienu maqbula mill-Kumitat Konġunt tal-2013.

            (2)  Dawn l-iskadenzi kienu maqbula mill-Kumitat Konġunt tal-2014.

            (3)  Dawn l-iskadenzi kienu maqbula mill-Kumitat Konġunt tal-2015.

            (*)  Id-Direttiva 2005/60/KE hija mħassra mid-Direttiva 2015/849/UE iżda tibqa' fl-Anness sal-iskadenza deċiża għat-traspożizzjoni tad-Direttiva 2015/849/UE.

            (**)  Id-Direttiva tal-Kummissjoni 2006/70/KE hija mħassra mid-Direttiva 2015/849/UE iżda tibqa' fl-Anness sal-iskadenza deċiża għat-traspożizzjoni tad-Direttiva 2015/849/UE.”


title: 2011/849/PESK: Deċiżjoni tal-Kumitat Politiku u ta’ Sigurtà EULEX/2/2011 tas- 16 ta’ Diċembru 2011 li testendi l-mandat tal-Kap ta’ Missjoni tal-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO

text:
               17.12.2011

               MT

               Il-Ġurnal Uffiċjali tal-Unjoni Ewropea

               L 335/85

         DEĊIŻJONI TAL-KUMITAT POLITIKU U TA’ SIGURTÀ EULEX/2/2011
   tas-16 ta’ Diċembru 2011
   li testendi l-mandat tal-Kap ta’ Missjoni tal-Missjoni tal-Unjoni Ewropea għall-Istat tad-Dritt fil-Kosovo (1), EULEX KOSOVO
   (2011/849/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea u b’mod partikolari t-tielet subparagrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2008/124/PESK tal-4 ta’ Frar 2008 dwar il-Missjoni tal-Unjoni Ewropea għall-Istat tad-Dritt fil-Kosovo, EULEX KOSOVO (2), u b’mod partikolari l-Artikolu 12 (2) tagħha,
   Billi:

               (1)

               Skont l-Azzjoni Konġunta 2008/124/PESK, il-Kumitat Politiku u ta’ Sigurtà (KPS) hu awtorizzat, b’konformità mal-Artikolu 38 tat-Trattat, li jieħu d-deċiżjonijiet rilevanti bl-għan li jeżerċita l-kontroll politiku u d-direzzjoni strateġika tal-Missjoni tal-Unjoni Ewropea għall-Istat tad-Dritt fil-Kosovo (EULEX KOSOVO), inkluża d-deċiżjoni li jinħatar Kap ta’ Missjoni.

               (2)

               Fit-8 ta’ Ġunju 2010 l-Kunsill adotta d-Deċiżjoni tal-Kunsill 2010/322/PESK (3) li testendi t-tul ta’ żmien tal-EULEX KOSOVO sal-14 ta’ Ġunju 2012.

               (3)

               Bid-Deċiżjoni 2010/431/PESK (4), b’segwitu għal proposta mir-Rappreżentant Għoli tal-Unjoni tal-Affarijiet Barranin u l-Politika tas-Sigurtà (RGħ), il-KPS ħatar lis-Sur Xavier BOUT DE MARNHAC bħala l-Kap ta’ Missjoni ta’ EULEX KOSOVO b’effett mill-15 ta’ Ottubru 2010.

               (4)

               Bid-Deċiżjoni 2010/688/PESK (5), il-KPS estenda l-mandat ta’ tas-Sur Xavier BOUT DE MARNHAC bħala l-Kap ta’ Missjoni tal-EULEX KOSOVO sal-14 ta’ Diċembru 2011.

               (5)

               Fi 9 ta’ Diċembru 2011, ir-RGħ pproponiet l-estensjoni tal-mandat tas-Sur Xavier BOUT DE MARNHAC bħala l-Kap ta’ Missjoni ta’ EULEX KOSOVO sal-14 ta’ Ġunju 2012,

         ADOTTA DIN ID-DEĊIŻJONI:
   Artikolu 1
   Il-mandat tas-Sur Xavier BOUT DE MARNHAC bħala l-Kap ta’ Missjoni tal-EULEX KOSOVO huwa b’dan estiż sal-14 ta’ Ġunju 2012.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Għandha tapplika mill-15 ta’ Diċembru 2011.

      Magħmul fi Brussell, is-16 ta’ Diċembru 2011.

            Għall-Kumitat Politiku u ta’ Sigurtà

            Il-President

         O. SKOOG

      (1)  Taħt ir-Riżoluzzjoni 1244 (1999) tal-Kunsill tas-Sigurtà tan-Nazzjonijiet Uniti.

      (2)  ĠU L 42, 16.2.2008, p. 92.

      (3)  ĠU L 145, 11.6.2010, p. 13.

      (4)  ĠU L 202, 4.8.2010, p. 10.

      (5)  ĠU L 270, 15.10.2011, p. 32.


title: 2013/276/UE: Deċiżjoni tal-Parlament Ewropew u tal-Kunsill tal- 21 ta’ Mejju 2013 dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond Ewropew ta’ Aġġustament għall-Globalizzazzjoni f’konformità mal-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni FEG/2011/010 AT/Austria Tabak mill-Awstrija)

text:
               12.6.2013

               MT

               Il-Ġurnal Uffiċjali tal-Unjoni Ewropea

               L 160/11

         DEĊIŻJONI TAL-PARLAMENT EWROPEW U TAL-KUNSILL
   tal-21 ta’ Mejju 2013
   dwar il-proposta għal deċiżjoni tal-Parlament Ewropew u tal-Kunsill dwar il-mobilizzazzjoni tal-Fond Ewropew ta’ Aġġustament għall-Globalizzazzjoni f’konformità mal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni FEG/2011/010 AT/Austria Tabak mill-Awstrija)
   (2013/276/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (1), u b’mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikolari l-Artikolu 12(3) tiegħu,
   Wara li kkunsidraw il-proposta tal-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li ngħataw is-sensja b’riżultat ta’ bidliet strutturali kbar fix-xejriet kummerċjali dinjin minħabba l-globalizzazzjoni u biex jgħinhom jintegraw mill-ġdid fis-suq tax-xogħol.

               (2)

               Il-kamp ta’ applikazzjoni tal-FEG twessa’ għall-applikazzjonijiet sottomessi mill-1 ta’ Mejju 2009 sat-30 ta’ Diċembru 2011 biex jinkludi appoġġ għall-ħaddiema li ngħataw is-sensja b’riżultat dirett tal-kriżi finanzjarja u ekonomika globali.

               (3)

               Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG sal-limitu massimu annwali ta’ EUR 500 miljun.

               (4)

               L-Awstrija ssottomettiet applikazzjoni għall-mobilizzazzjoni tal-FEG, fir-rigward ta’ sensji fl-impriża Austria Tabak GmbH u f’14-il fornitur u produttur downstream, fl-20 ta’ Diċembru 2011 u ssupplimentatha b’informazzjoni addizzjonali sad-9 ta’ Ottubru 2012. Din l-applikazzjoni hija konformi mar-rekwiżiti għad-determinazzjoni tal-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni, għalhekk, ipproponiet li timmobilizza ammont ta’ EUR 3 941 999.

               (5)

               Il-FEG għandu, għalhekk, jiġi mobilizzat sabiex jipprovdi kontribuzzjoni finanzjarja għall-applikazzjoni sottomessa mill-Awstrija,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2013, il-Fond Ewropew ta’ Aġġustament għall-Globalizzazzjoni għandu jiġi mobilizzat biex jipprovdi s-somma ta’ EUR 3 941 999 f’approprjazzjonijiet ta’ impenn u ta’ pagament.
   Artikolu 2
   Din id-Deċiżjoni se tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, il-21 ta’ Mejju 2013.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         L. CREIGHTON

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.


title: Deċiżjoni tal-Kunsill (UE) 2015/2397 tas-16 ta' Diċembru 2015 li taħtar membru Spanjol u membru supplenti Spanjol fil-Kumitat tar-Reġjuni

text:
               18.12.2015

               MT

               Il-Ġurnal Uffiċjali tal-Unjoni Ewropea

               L 332/144

         DEĊIŻJONI TAL-KUNSILL (UE) 2015/2397
   tas-16 ta' Diċembru 2015
   li taħtar membru Spanjol u membru supplenti Spanjol fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Wara li kkunsidra l-proposta tal-Gvern Spanjol,
   Billi:

               (1)

               Fis-26 ta' Jannar, fil-5 ta' Frar u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020.

               (2)

               Konsegwentement għat-tmiem tal-mandat tas-Sur Paulino RIVERO BAUTE, sar vakanti siġġu ta' membru fil-Kumitat tar-Reġjuni,

               (3)

               Konsegwentement għat-tmiem tal-mandat tas-Sur Javier GONZALEZ ORTIZ, sar vakanti siġġu ta' membru supplenti fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huma b'dan maħturin fil-Kumitat tar-Reġjuni għall-bqija tal-mandat attwali, jiġifieri sal-25 ta' Jannar 2020:

               (a)

               bħala membru:

                           —

                           D. Fernando CLAVIJO BATLLE, Presidente del Gobierno de Canarias,

                     u

               (b)

               bħala membru supplenti:

                           —

                           Da Maria Luisa de MIGUEL ANASAGASTI, Directora General de Asuntos Económicos con la Unión Europea del Gobierno de Canarias,

         Artikolu 2
   Din id-Deċiżjoni għandha ssir effettiva fil-jum tal-adozzjoni tagħha.

      Magħmul fi Brussell, is-16 ta' Diċembru 2015.

            Għall-Kunsill

            Il-President

         C. DIESCHBOURG

      (1)  ĠU L 20, 27.1.2015, p. 42.

      (2)  ĠU L 31, 7.2.2015, p. 25.

      (3)  ĠU L 159, 25.6.2015, p. 70.


title: 2010/317/CFSP: Kumitat Politiku u ta' Sigurtà Deċiżjoni ATALANTA/3/2010 tat- 28 ta’ Mejju 2010 dwar il-ħatra ta' Kmandant tal-Operazzjoni tal-UE għall-operazzjoni militari tal-Unjoni Ewropea bil-ħsieb ta' kontribut għad-deterrenza, il-prevenzjoni u t-trażżin tal-atti ta' piraterija u ta' serq bl-użu tal-armi 'l barra mix-xtut tas-Somalja (Atalanta)

text:
               10.6.2010

               MT

               Il-Ġurnal Uffiċjali tal-Unjoni Ewropea

               L 142/9

         KUMITAT POLITIKU U TA' SIGURTÀ DEĊIŻJONI ATALANTA/3/2010
   tat-28 ta’ Mejju 2010
   dwar il-ħatra ta' Kmandant tal-Operazzjoni tal-UE għall-operazzjoni militari tal-Unjoni Ewropea bil-ħsieb ta' kontribut għad-deterrenza, il-prevenzjoni u t-trażżin tal-atti ta' piraterija u ta' serq bl-użu tal-armi 'l barra mix-xtut tas-Somalja (Atalanta)
   (2010/317/PESK)
   IL-KUMITAT POLITIKU U TA' SIGURTÀ,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2008/851/PESK tal-10 ta' Novembru 2008 dwar l-operazzjoni militari tal-Unjoni Ewropea bil-ħsieb ta' kontribut għad-deterrenza, il-prevenzjoni u t-trażżin tal-atti ta' piraterija u ta' serq bl-użu tal-armi 'l barra mix-xtut tas-Somalja (Atalanta) (1), u b'mod partikolari l-Artikolu 6(1) tagħha,
   Billi:

               (1)

               Skont l-Artikolu 6 tal-Azzjoni Konġunta 2008/851/PESK, il-Kunsill awtorizza lill-Kumitat Politiku u ta' Sigurtà (KPS) biex jieħu deċiżjonijiet dwar il-ħatra tal-Kmandant tal-Operazzjoni tal-UE.

               (2)

               Ir-Renju Unit ppropona li l-Ġeneral Maġġur Buster HOWE jissostitwixxi lill-Kontro-Ammirall Peter HUDSON bħala Kmandant tal-Operazzjoni tal-UE.

               (3)

               Il-Kumitat Militari tal-UE jappoġġa dik ir-rakkomandazzjoni.

               (4)

               Skont l-Artikolu 5 tal-Protokoll (Nru 22) dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u fl-implementazzjoni ta' deċiżjonijiet u azzjonijiet tal-Unjoni li jkollhom implikazzjonijiet ta' difiża,

         ADDOTTA DIN ID-DEĊIŻJONI:
   Artikolu 1
   Il-Ġeneral Maġġur Buster HOWE huwa b'dan maħtur Kmandant tal-Operazzjoni tal-UE għall-operazzjoni militari tal-Unjoni Ewropea bil-ħsieb ta' kontribut għad-deterrenza, il-prevenzjoni u t-trażżin tal-atti ta' piraterija u ta' serq bl-użu tal-armi 'l barra mix-xtut tas-Somalja.
   Artikolu 2
   Din id-Deċiżjoni għandha tidħol fis-seħħ fl-14 ta' Ġunju 2010.

      Magħmul fi Brussell, it-28 ta’ Mejju 2010.

            Għall-Kumitat Politiku u ta' Sigurtà

            Il-President

         C. FERNÁNDEZ-ARIAS

      (1)  ĠU L 301, 12.11.2008, p. 33.


title: Id-Deċiżjoni tal-Kummissjoni tat- 2 ta' Mejju 2005 dwar miżuri ta' protezzjoni ta' saħħet l-annimali kontra d-deni Afrikan tal-ħnieżer f'Sardinja, l-Italja (innotifikata taħt in-numru tad-dokument C(2005) 1321) Test b’rilevanza għaż-ŻEE.

text:
                  18.10.2005

                  MT

                  Il-Ġurnal Uffiċjali ta’ l-Unjoni Ewropea

                  297

            ID-DEĊIŻJONI TAL-KUMMISSJONI
      tat-2 ta' Mejju 2005
      dwar miżuri ta' protezzjoni ta' saħħet l-annimali kontra d-deni Afrikan tal-ħnieżer f'Sardinja, l-Italja
      (innotifikata taħt in-numru tad-dokument C(2005) 1321)
      (Test b'rilevanza għaż-ŻEE)
      (2005/363/KE)
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea.
      Wara li kkunsindrat id-Direttiva tal-Kunsill 89/662/KEE tal-11 ta' Diċembru 1989 dwar kontrolli veterinarji fil-kummerċ intra-Komunitarju bil-ħsieb tal-kompletar tas-suq intern (1), u b'mod partikolari l-Artikolu 9(4) tagħha,
      Wara li kkunsindrat id-Direttiva tal-Kunsill 90/425/KEE tas-26 ta' Ġunju 1990 dwar kontrolli veterinarji u żootekniċi applikabbli fil-kummerċ intra-Komunitarju f'ċerti prodotti u annimali ħajjin bil-ħsieb tal-kompletar tas-suq intern (2), u b'mod partikolari l-Artikolu 10(4) tagħha.
      Wara li kkunsidrat id-Direttiva tal-Kunsill 2002/99/KE tas-16 ta' Diċembru 2002 li tistabbilixxi l-kundizzjonijiet sanitarji li jirregolaw il-produzzjoni, l-ipproċessar, id-distribuzzjoni u l-introduzzjoni ta' prodotti li ġejjin mill-annimali għall-konsum mill-bniedem (3), u b'mod partikolari l-Artikoli 4(3) tagħha,
      Billi:

                  (1)

                  Id-Deċiżjoni tal-Kummissjoni 2003/514/KE ta' l-10 ta' Lulju 2003 dwar miżuri ta' protezzjoni tas-saħħa kontra d-deni Afrikan tal-ħnieżer f'Sardinja (4) ġiet adottata bi tweġiba għall-preżenza tad-deni Afrikan tal-ħnieżer fil-provinċja ta' Nuoro, f'Sardinja, l-Italja.

                  (2)

                  Fl-2004, tfaċċat rekrudexxenza serja tad-deni Afrikan tal-ħnieżer f'Sardinja. Id-deni Afrikan tal-ħnieżer għandu jibqa' jitqies bħala marda endemika fil-popolazzjoni tal-ħnieżer, kemm dawk imrobbija kif ukoll dawk slavaġ fil-provinċja ta' Nuoro. Xi tifqigħat ta' dik il-marda, madankollu, ġew innotifikati wkoll fil-ħnieżer imrobbija f'provinċji oħrajn ta' Sardinja.

                  (3)

                  Is-sitwazzjoni tal-marda tista' twassal biex jiġu pperikolati l-merħliet tal-ħnieżer f'reġjuni oħra ta' l-Italja u fi Stati Membri oħra, fid-dawl tal-kummerċ tal-ħnieżer ħajjin, is-semen, l-ova u l-embrijoni tal-ħnieżer u l-laħam tal-majjal, prodotti mil-laħam tal-majjal u prodotti oħra li fihom il-laħam tal-majjal.

                  (4)

                  L-Italja ħadet miżuri sabiex tiġġieled id-deni Afrikan tal-ħnieżer f'Sardinja fi ħdan il-qafas tad-Direttiva tal-Kunsill 2002/60/KE tas-27 ta' Ġunju 2002 li tistabbilixxi dispożizzjonijiet speċifiċi għall-kontroll tad-deni Afrikan tal-ħnieżer u li temenda d-Direttiva 92/119/KEE rigward il-marda Teschen u d-deni Afrikan tal-ħnieżer (5).

                  (5)

                  L-Italja rrevediet il-miżuri meħuda sa issa fil-ġlieda kontra l-marda fid-dawl tar-rekrudexxenza tal-marda fl-2004.

                  (6)

                  Id-Deċiżjoni tal-Kummissjoni 2005/362/KE tat-2 ta' Mejju 2005 (6) ġiet adottata sabiex tapprova l-pjan imressaq mill-Italja għall-qerda tad-deni Afrikan tal-ħnieżer fost il-ħnieżer slavaġ.

                  (7)

                  Fid-dawl tas-sitwazzjoni epidemjoloġika ta' bħalissa, jixraq li jiġu applikati aktar miżuri Komunitarji fit-territorju kollu ta' Sardinja rigward il-moviment tal-ħnieżer ħajjin u s-semen, l-ova u l-embrijoni tal-ħnieżer u l-ispedizzjoni tal-laħam tal-majjal, prodotti mil-laħam tal-majjal u prodotti li fihom il-laħam tal-majjal.

                  (8)

                  Jixraq li jiġu stipulati ċerti derogi mill-miżuri stipulati f'din id-Deċiżjoni għal laħam tal-majjal li jkun ġej minn ħnieżer li jkunu ddaħħlu f'Sardinja bħala ħnieżer għall-qatla skond id-Direttiva tal-Kunsill 64/432/KEE tas-26 ta' Ġunju 1964 dwar problemi ta' saħħet l-annimali li jeffettwaw il-kummerċ intra-Komunitarju f'annimali bovini u ħnieżer (7) jew id-Direttiva tal-Kunsill 72/462/KEE tat-12 ta' Diċembru 1972 dwar problemi ta' spezzjoni veterinarja u sanitarja fl-importazzjoni ta' annimali bovini, ovini u kaprini u ħnieżer, laħam frisk jew prodotti tal-laħam minn pajjiżi terzi (8) jew id-Direttiva tal-Kunsill 2004/68/KE tas-26 ta' April 2004 li tistabbilixxi regoli dwar saħħet l-annimali għall-importazzjoni lejn il-Komunità jew it-tranżitu minn ġo fiha ta' ċerti annimali tad-dwiefer mgħawwġa (ungulate) ħajjin, li temenda id-Direttivi 90/426/KEE u 92/65/KEE u tabbroga id-Direttiva 72/462/KEE (9) jew li jissodisfa ċerti rekwiżiti ta' din id-Deċiżjoni.

                  (9)

                  Jixraq ukoll li jiġu stipulati ċerti derogi għal prodotti mil-laħam tal-majjal u prodotti oħra li fihom dan it-tip ta' laħam miksuba minn laħam li ddaħħal f'Sardinja bħala laħam frisk tal-majjal skond id-Direttiva tal-Kunsill 64/433/KEE tas-26 ta' Ġunju 1964 dwar il-kundizzjonijiet sanitarji għall-produzzjoni u l-immarkitjar tal-laħam frisk (10) jew skond id-Direttiva 2002/99/KE jew li jikkonformaw mad-Direttiva tal-Kunsill 77/99/KEE tal-21 ta' Diċembru 1976 dwar problemi sanitarji li jaffettwaw il-produzzjoni u l-immarkitjar ta' prodotti tal-laħam u ċerti prodotti oħra li ġejjin mill-annimali (11) jew li jissodisfaw ċerti rekwiżiti ta' din id-Deċiżjoni.

                  (10)

                  Sabiex jiġi żgurat li l-laħam tal-majjal, prodotti mil-laħam tal-majjal u prodotti oħra li fihom il-laħam tal-majjal, li ma jissodisfawx ċerti rekwiżiti ta' saħħet l-annimali ma jintbagħtux minn Sardinja u sabiex tiġi żgurata t-traċċabilità tat-tali laħam u prodotti tal-majjal, il-laħam tal-majjal għandu jiġi mmarkat b'mod speċjali. Dawn il-marki speċjali għandu jkunu b'tali mod li ma jiġux mitfixkla mat-timbru ovali għal-laħam tal-majjal stipulat fil-punt 50 tal-Kapitolu XI ta' l-Anness I għad-Direttiva 64/433/KEE, jew wara d-data ta' l-applikazzjoni tiegħu mal-marka sanitarja skond ir-Regolament (KE) Nru 854/2004 (12), u mat-timbru ovali għal prodotti mil-laħam tal-majjal u prodotti oħra li fihom il-laħam tal-majjal stipulat fil-punt 4 tal-Kapitolu VI ta' l-Anness B għad-Direttiva 77/99/KEE, jew wara d-data ta' l-applikazzjoni tiegħu mal-marka ta' identifikazzjoni skond ir-Regolament (KE) Nru 853/2004 (13).

                  (11)

                  Id-Deċiżjoni 2003/514/KE għandha għalhekk tkun abbrogata.

                  (12)

                  Il-miżuri stipulati f'din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta' l-Annimali,

            ADOTTAT DIN ID-DEĊIŻJONI:
      Artikolu 1
      Suġġett u firxa ta' applikazzjoni
      Din id-Deċiżjoni tistabbilixxi regoli dwar saħħet l-annimali rigward:

                  a)

                  il-moviment ta' ħnieżer ħajjin, is-semen, l-ova u l-embrijoni tal-ħnieżer u l-ispedizzjoni tal-laħam tal-majjal, prodotti mil-laħam tal-majjal u kwalunkwe prodotti oħra li fihom il-laħam tal-majjal ta' oriġini minn Sardinja; u

                  b)

                  l-immarkar tal-laħam tal-majjal, prodotti mil-laħam tal-majjal jew kwalunkwe prodotti oħra li fihom laħam tal-majjal f'Sardinja.

            Artikolu 2
      Definizzjonijiet
      Għall-għanijiet ta' din id-Deċiżjoni, għandhom japplikaw id-definizzjonijiet li ġejjin:

                  a)

                  “ħanżir” kif imfisser fl-Artikolu 2(a) tad-Direttiva 2002/60/KE;

                  b)

                  “laħam tal-majjal” tfisser il-partijiet kollha tal-ħnieżer li huma adatti għall-konsum mill-bniedem;

                  c)

                  “prodotti mil-laħam tal-majjal” tfisser prodotti proċessati li jirriżultaw mill-ipproċessar tal-laħam tal-majjal jew mit-tkomplija ta' l-ipproċessar tat-tali prodotti pproċessati, b'mod li wiċċ il-qatgħa juri li l-prodott m'għadx għandu l-karatteristiċi ta' laħam frisk;

                  d)

                  “prodotti oħra li fihom il-laħam tal-majjal” tfisser prodotti għall-konsum mill-bniedem li fihom il-laħam tal-majjal jew prodotti mil-laħam tal-majjal.

            Artikolu 3
      Projbizzjoni tal-moviment ta' ħnieżer ħajjin, is-semen, l-ova u l-embrijoni tal-ħnieżer u l-ispedizzjoni tal-laħam tal-majjal, prodotti mil-laħam tal-majjal u kwalunkwe prodotti oħra li fihom il-laħam tal-majjal minn Sardinja
      L-Italja għandha tipprojbixxi dawn li ġejjin:

                  a)

                  il-moviment ta' ħnieżer ħajjin minn Sardinja;

                  b)

                  il-moviment ta' semen, ova u embrijoni tal-ħnieżer minn Sardinja; u

                  c)

                  l-ispedizzjoni ta' laħam tal-majjal, prodotti mil-laħam tal-majjal jew kwalunkwe prodotti oħra li fihom laħam tal-majjal minn Sardinja.

            Artikolu 4
      Immarkar speċjali tal-laħam tal-majjal, prodotti mil-laħam tal-majjal u kwalunkwe prodotti oħra li fihom laħam tal-majjal f'Sardinja.
      L-Italja għandha tiżgura li l-laħam tal-majjal, prodotti mil-laħam tal-majjal u kwalunkwe prodotti oħra li fihom il-laħam tal-majjal li jkunu ġejjin minn ħnieżer maqtula f'Sardinja jkunu mmarkati b'marka sanitarja jew ta' identifikazzjoni speċjali li ma tkunx tista' tiġi mitfixkla mat-timbru tal-Komunità u li għandha, b'mod partikolari, ma tkunx ovali.
      Artikolu 5
      Deroga mill-Artikoli 3 u 4 fir-rigward tal-laħam tal-majjal
      1.   Permezz ta' deroga minn punt (c) ta' l-Artikolu 3, l-Italja tista' tawtorizza l-ispedizzjoni ta' laħam tal-majjal minn Sardinja lejn żoni barra minn Sardinja jekk il-kundizzjonijiet stipulati fil-paragrafi 2 sa 5 ta' dan l-Artikolu jkunu ssodisfati.
      2.   Il-laħam tal-majjal għandu jkun ġej:

                  a)

                  jew minn ħnieżer:

                              i)

                              li jkunu ddaħħlu Sardinja bħala ħnieżer għall-qatla skond id-Direttiva 64/432/KEE jew id-Direttiva 72/462/KEE jew id-Direttiva 2004/68/KE u

                              ii)

                              li jikkonformaw mal-kundizzjonijiet stipulati fl-Anness II (A);

                  b)

                  jew inkella minn ħnieżer:

                              i)

                              li jkunu nżammu għall-inqas erba' xhur qabel id-data tat-trasportazzjoni lejn il-biċċerija fl-impriża oriġinarja tagħhom f'Sardinja li trid tkun tinsab barra miż-żoni elenkati fl-Anness I u

                              ii)

                              li jikkonformaw mal-kundizzjonijiet stipulati fl-Anness II.

            3.   Il-laħam tal-majjal għandu jinħadem, jinħażen u jiġi pproċessat fi stabbilimenti:

                  a)

                  li jkunu approvati għal dak il-għan mill-awtorità kompetenti; u

                  b)

                  li fihom il-laħam tal-majjal jinħadem, jinħażen jew jiġi pproċessat 'il hinn minn laħam ieħor li ma jikkonformax mal-paragrafu 2.

            4.   Permezz ta' deroga mill-Artikolu 4 ta' din id-Deċiżjoni, il-laħam tal-majjal għandu jiġi mmarkat bit-timbru ovali stipulat fil-punt 50 tal-Kapitolu XI ta' l-Anness I għad-Direttiva 64/433/KEE jew, wara id-data ta' l-applikazzjoni tiegħu, bil-marka sanitarja skond ir-Regolament (KE) Nru 854/2004.
      5.   Il-laħam tal-majjal għandu:

                  a)

                  jkun suġġett għal ċertifikazzjoni veterinarja skond l-Artikolu 5 tad-Direttiva 2002/99/KE; u

                  b)

                  jkun akkumpanjat, mal-ħruġ tiegħu minn Sardinja, minn ċertifikat intra-kummerċjali stabbilit bir-Regolament tal-Kummissjoni (KE) 599/2004 (14) komplut bir-rekwiżit sanitarju speċifiku stipulat fl-Anness III għal din id-Deċiżjoni.

            Artikolu 6
      Deroga mill-Artikoli 3 u 4 fir-rigward ta' prodotti mil-laħam tal-majjal u kwalunkwe prodotti oħrajn li fihom il-laħam tal-majjal
      1.   Permezz ta' deroga minn punt (c) ta' l-Artikolu 3, l-Italja tista' tawtorizza l-ispedizzjoni ta' prodotti mil-laħam tal-majjal u kwalunkwe prodotti oħra li fihom il-laħam tal-majjal minn Sardinja lejn żoni barra minn Sardinja jekk il-kundizzjonijiet stipulati fil-paragrafi 2 sa 5 ta' dan l-Artikolu jkunu ssodisfati.
      2.   Il-prodotti għandhom jew:

                  a)

                  jinkisbu minn laħam li jkunu ddaħħal f'Sardinja bħala laħam tal-majjal frisk skond id-Direttiva 64/433/KEE jew id-Direttiva 2002/99/KE; jew

                  b)

                  jinkisbu minn laħam tal-majjal li jikkonforma ma' l-Artikolu 5 ta' din id-Deċiżjoni; jew

                  c)

                  jikkonformaw ma' l-Artikolu 4(1) tad-Direttiva 2002/99/KE u jkunu ġew sottomessi għal trattament li jkun effettivament rikonoxxut li jelimina l-vajrus tad-deni Afrikan tal-ħnieżer kif stipulat fl-Anness III għal dik id-Direttiva.

            3.   Il-prodotti għandhom jinħadmu, jinħażnu u jkunu pproċessati fi stabbilimenti:

                  a)

                  li jkunu approvati għal dak il-għan mill-awtorità kompetenti; u

                  b)

                  li fihom jinħadmu, jinħażnu u jiġu pproċessati biss prodotti li jikkonformaw mal-paragrafu 2.

            4.   Permezz ta' deroga mill-Artikolu 4 ta' din id-Deċiżjoni, il-prodotti għandhom jiġu mmarkati bit-timbru ovali stipulat fil-punt 4 tal-Kapitolu VI ta' l-Anness B għad-Direttiva 77/99/KEE jew, wara id-data ta' l-applikazzjoni tiegħu, bil-marka ta' identifikazzjoni skond ir-Regolament (KE) Nru 853/2004.
      5.   Il-prodotti għandhom:

                  a)

                  jkunu suġġetti għaċ-ċertifikazzjoni veterinarja skond l-Artikolu 5 tad-Direttiva 2002/99/KE; u

                  b)

                  jkun akkumpanjati, mal-ħruġ tagħhom minn Sardinja, miċ-ċertifikat intra-kummerċjali stabbilit bir-Regolament tal-Kummissjoni (KE) 599/2004 komplut bir-rekwiżit sanitarju speċifiku stipulat fl-Anness IV għal din id-Deċiżjoni.

            Artikolu 7
      Komunikazzjoni lill-Kummissjoni u lill-Istati Membri l-oħra
      L-Italja għandha tikkomunika lill-Kummissjoni u lill-Istati Membri l-oħra, kull sitt xhur mid-data tad-Deċiżjoni, dan li ġej:

                  a)

                  il-lista aġġornata ta' l-istabbilimenti approvati msemmija fl-Artikoli 5(3) u 6(3); u

                  b)

                  il-lista tal-kunsinji kollha ta' laħam tal-majjal, prodotti mil-laħam tal-majjal u kwalunkwe prodotti oħra li fihom il-laħam tal-majjal li jkunu ġew iċċertifikatai kif stipulat fl-Artikoli 5(4) u 6(4); u

                  c)

                  kwalunkwe informazzjoni relevanti rigward l-applikazzjoni ta' din id-Deċiżjoni.

            Artikolu 8
      Revoka
      Id-Direttiva 2003/514/KE hi abrogata.
      Artikolu 9
      Id-destinatarji
      Din id-Deċiżoni hija indirizzata lill-Istati Membri.

         Magħmula fi Brussell, fit-2 ta' Mejju 2005.

               Għall-Kummissjoni

            Markos KYPRIANOU

               Membru tal-Kummissjoni

         (1)  ĠU L 395, tat-30.12.1989, p. 13. Direttiva kif emendata l-aħħar bid-Direttiva 2004/41/KE tal-Parlament Ewropew u tal-Kunsill (ĠU L 157, tat-30.4.2004, p. 33); verżjoni reveduta fil-ĠU L 195, tat-2.6.2004, p. 12).

         (2)  ĠU L 224, tat-18.8.1990, p. 29. Direttiva kif l-aħħar emendata bid-Direttiva 2002/33/KE tal-Parlament Ewropew u tal-Kunsill (ĠU L 315, tad-19.11.2002, p. 14).

         (3)  ĠU L 18, tat-23.1.2003, p. 11.

         (4)  ĠU L 178, tas-17.7.2003,p. 28.

         (5)  ĠU L 192, ta' l-20.7.2002, p. 27. Direttiva kif emendata bl-Att ta' Adeżjoni ta' l-2003.

         (6)  K(2005)1255

         (7)  ĠU P 121, tad-29.7.1964, p. 1977. Direttiva kif l-aħħar emendata bir-Regolament (KE) Nru 1/2005 (ĠU L 3, tal-5.1.2005, p. 1).

         (8)  ĠU L 302, tal-31.12.1972, p. 28. Direttiva kif l-aħħar emendata bir-Regolament (KE) Nru 807/2003 (ĠU L 122, tas-16.5.2003, p. 36).

         (9)  ĠU L 139, tat-30.4.2004, p. 320, corrigendum bil-ĠU L 226, 25.6.2004, p. 128.

         (10)  ĠU P 121, tad-29.7.1964, p. 2012. Direttiva kif emendata aħħar bl-Att ta' Adeżjoni ta' l-2003.

         (11)  ĠU L 26, tal-31.1.1977, p. 85. Direttiva kif emendata l-aħħar bir-Regolament (KE) Nru 807/2003.

         (12)  ĠU L 155, tat-30.4.2004, p. 206, emendat b'(KE) Nru 882/2004 (ĠU Nru L 165, tat-28.5.2004, p. 1), corrigendum bil-ĠU L 226, tal-25.6.2004, p. 83.

         (13)  ĠU L 139, tat-30.4.2004, p. 55, corrigendum bil-ĠU L 226, tal-25.6.2004, p. 22.

         (14)  ĠU L 94, tal-31.3.2004, p. 44, corrigendum bil-ĠU L 86, tat-3.4.2003, p. 13.

         ANNESS I
         Żoni f'Sardinja kif imsemmija fil-punt (b)(i) ta' l-Artikolu 5(2)

                     a)

                     Fil-provinċja ta' Nuoro; it-territorju kollu.

                     b)

                     Fil-provinċja ta' Sassari: it-territorju tal-muniċipalitajiet ta' Ala' dei Sardi, Anela, Banari, Benetutti, Bessude, Bonnanaro, Bono, Bonorva, Borutta, Bottidda, Budduso', Bultei, Burgos, Cheremule, Cossoine, Esporlatu, Giave, Illorai, Ittireddu, Mores, Nughedu di San Nicolo', Nule, Pattada, Siligo, Thiesi u Torralba.

         ANNESS II
         Kondizzjonijiet kif imsemmija fl-Artikolu 5(2)
         Taqsima A.
         Dispożizzjonijiet ġenerali għall-ħnieżer imsemmija fil-punti (a) u (b) ta' l-Artikolu 5(2)
         Mal-wasla fil-biċċerija, il-ħnieżer imsemmija fil-punti (a) u (b) ta' l-Artikolu 5(2) jinżammu u jinqatlu 'l hinn minn ħnieżer oħra, li ma jikkonformawx mad-dispożizzjonijiet ta' l-Artikolu 5(2) sabiex ikun prevenut kull kuntatt sew dirett jew indirett.
         Taqsima B.
         Dispożizzjonijiet speċifiċi għall-ħnieżer imsemmija fil-punt (b) ta' l-Artikolu 5(2)

                     1.

                     L-impriża ta' l-oriġini tal-ħnieżer imsemmija fil-punt (b) ta' l-Artikolu 5(2) għandha tkun konformi ma' dan li ġej:

                                 a)

                                 tkun tinsab ta' l-anqas 10km 'il bogħod minn kwalunkwe tifqigħa ta' deni Afrikan tal-ħnieżer li tkun seħħet tul it-tliet xhur qabel id-data tat-trasportazzjoni tal-ħnieżer imsemmija fil-punt (b) ta' l-Artikolu 5(2) lejn il-biċċerija

                                 b)

                                 tkun tinsab fi provinċja fejn ikun implimentat pjan għas-sorveljanza u l-prevenzjoni tad-deni Afrikan tal-ħnieżer taħt is-superviżjoni ta' l-awtorità kompetenti u fejn ikunu ġew applikati miżuri ta' monitoraġġ u prevenzjoni b'mod regolari skond il-każ;

                                 c)

                                 l-ebda ħnieżer ma jkunu ġew intodotti fl-impriża tul it-30 jum qabel id-data tat-trasportazzjoni lejn il-biċċerija mill-ħnieżer imsemmija fil-punt (b) ta' l-Artikolu 5(2)

                                 d)

                                 tkun approvata mill-awtorità veterinarja kompetenti għall-għan ta' dan il-punt.

                     2.

                     Il-ħnieżer imsemmija fil-punt (b) ta' l-Artikolu 5(2) għandhom jinġarru mill-impriża ta' l-oriġini tagħhom imsemmija fil-punt 1 ta' din it-Taqsima lejn biċċerija soġġetti għall-kundizzjonijiet li ġejjin:

                                 a)

                                 Veterinarju uffiċjali jkun wettaq dan li ġej:

                                             i)

                                             il-proċeduri ta' kontroll u teħid ta' kampjuni stipulati fil-Kapitolu IV, D ta' l-Anness għal għad-Deċiżjoni tal-Kummissjoni 2003/422/KE (1); id-deroga dwar it-teħid ta' kampjuni mill-ħnieżer stipulata fil-punt 6 ta' dak il-Kapitolu IV, D għandha tapplika mutatis mutandis; u

                                             ii)

                                             kontroll tar-reġistru u tal-marki ta' identifikazzjoni tal-ħnieżer stipulati fl-Artikoli 4 u 5 tad-Direttiva tal-Kunsill 92/102/KEE (2);

                                 b)

                                 il-proċeduri ta' kontroll u teħid ta' kampjuni msemmija fil-punt (a) ma jkunux urew evidenza tad-deni Afrikan tal-ħnieżer u l-kontroll imsemmi f'dak il-punt jkun juri konformità ma' l-Artikoli 4 u 5 tad-Direttiva 92/102/KEE;

                                 c)

                                 il-vetturi użati għat-trasportazzjoni tal-ħnieżer imsemmija fil-punt (b) ta' l-Artikolu 5(2) ikunu tnaddfu u ġew iddiżinfettati skond l-Artikolu 12 tad-Direttiva 2002/60/KE u ġew issiġillati mill-awtorità kompetenti qabel it-trasportazzjoni;

                                 d)

                                 l-awtorità kompetenti responsabbli mill-biċċerija tkun infurmata dwar l-intenzjoni li jintbagħtu l-ħnieżer imsemmija fil-punt (b) ta' l-Artikolu 5(2) u li l-awtorità tgħarraf lill-awtorità kompetenti responsabbli mill-impriża ta' l-oriġini dwar il-wasla tagħhom.

                     3.

                     Waqt l-ispezzjonijiet ta' qabel u wara l-qatla mwettqin fil-biċċerija, l-awtorità kompetenti tqis kull sinjal ta' preżenza ta' deni Afrikan tal-ħnieżer.

            (1)  ĠU L 143, tal-11.6.2003, p. 35.

            (2)  ĠU L 355, tal-5.12.1992, p. 32.

         ANNESS III
         Għad-Deċiżjoni tal-Kummissjoni 2005/363/KE

         Test ta 'immaġni

               IL-KOMUNITÀ EWROPEA Żona ristretta għal-laħam frisk

               Parti II: Ċertifikazzjoni

            II. Informazzjoni sanitarja II.a. Numru tar-riferenza taċ-ċertifikat II.b. Numru tar-riferenza lokali
            Jien, il-veterinarju uffiċjali hawn taħt iffirmat, niċċertifika li l-laħam deskritt hawn fuq
            Attestazzjoni ta' saħħet l-annimal:
            inkiseb f'biċċerija li tinsab f'żona jew reġjun ristrett ta' …..….…………………………….……………………... (isem) minħabba ……………………………….……. (isem il-marda) skond id-Deċiżjoni ……………….…………………….. (numru) u huwa konformi mar-rekwiżit ta' l-Artikolu(i) ……………………………….…….. ta' din id-Deċiżjoni.
            Veterinarju uffiċjali jew spettur uffiċjali
            Isem (b'Ittri Kbar) Kwalifika u titlu

               Unit Veterinarju Lokali Nru tal-UVL in kwistjoni
            Data Firma
            Timbru

         ANNESS IV
         Għad-Deċiżjoni tal-Kummissjoni 2005/000/KE

         Test ta 'immaġni

               IL-KOMUNITÀ EWROPEA Żona ristretta għall-prodotti tal-laħam

            Parti II: Ċertifikazzjoni
            II. Informazzjoni sanitarja II.a. Numru tar-riferenza taċ-ċertifikat II.b. Numru tar-riferenza lokali
            Jien, il-veterinarju uffiċjali hawn taħt iffirmat, niċċertifika li l-prodotti tal-laħam deskritti hawn fuq
            Attestazzjoni ta' saħħet l-annimal:
            inkisbu fi stabbiliment li jinsab f'żona jew reġjun ristrett ta' …..….………………………………………………………….... (isem), minħabba ……………………………………………………………………………….…………………. (isem il-marda) skond id-Deċiżjoni ……………….…………………….. (numru) u huwa konformi mar-rekwiżit ta' l-Artikolu(i) ……………………………….…….. ta' din id-Deċiżjoni.
            Veterinarju uffiċjali jew spettur uffiċjali
            Isem (b'Ittri Kbar) Kwalifika u titlu

               Unit Veterinarju Lokali Nru tal-UVL in kwistjoni
            Data Firma
            Timbru


title: 2013/746/UE: Deċizjoni tal-Kunsill tal- 10 ta’ Diċembru 2013 li temenda r-Regoli ta' Proċedura tal-Kunsill

text:
               12.12.2013

               MT

               Il-Ġurnal Uffiċjali tal-Unjoni Ewropea

               L 333/77

         DEĊIZJONI TAL-KUNSILL
   tal-10 ta’ Diċembru 2013
   li temenda r-Regoli ta' Proċedura tal-Kunsill
   (2013/746/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra l-Artikolu 2(2) tal-Anness III għar-Regoli ta' Proċedura tal-Kunsill (1),
   Billi:

               (1)

               L-ewwel u r-raba’ subparagrafi tal-Artikolu 3(3) tal-Protokoll (Nru 36) dwar id-dispożizzjonijiet transitorji anness mat-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea, jipprevedu li, sal-31 ta' Ottubru 2014, meta għandu jiġi adottat att mill-Kunsill b'maġġoranza kwalifikata, u jekk membru tal-Kunsill hekk jitlob, għandu jiġi vverifikat li l-Istati Membri li jikkostitwixxu din il-maġġoranza kwalifikata jirrappreżentaw mill-inqas 62 % tal-popolazzjoni totali tal-Unjoni.

               (2)

               Dak il-persentaġġ jiġi kkalkolat konformement maċ-ċifri tal-popolazzjonijiet stabbiliti fl-Artikolu 1 tal-Anness III mar-Regoli ta' Proċedura tal-Kunsill (“ir-Regoli ta' Proċedura”).

               (3)

               L-Artikolu 2(2) tal-Anness III mar-Regoli ta’ Proċedura jipprevedi li, b'effett mill-1 ta’ Jannar ta’ kull sena, il-Kunsill, konformement mad-data li jkunu disponibbli għall-Uffiċċju tal-Istatistika tal-Unjoni Ewropea fit-30 ta’ Settembru tas-sena ta’ qabel, għandu jemenda ċ-ċifri stabbiliti fl-Artikolu 1 ta’ dak l-Anness.

               (4)

               Għalhekk ir-Regoli ta' Proċedura għandhom jiġu emendati skont dan għall-perijodu mill-1 ta' Jannar 2014 sal-31 ta' Ottubru 2014,

         ADOTTA DIN ID-DEĊIŻJONI:
   Artikolu 1
   L-Artikolu 1 tal-Anness III mar-Regoli ta' Proċedura għandu jiġi sostitwit bit-test li ġej:

      “Artikolu 1
      Għall-finijiet tal-implimentazzjoni tal-Artikolu 16(5) tat-TUE u tal-Artikolu 3(3) u (4) tal-Protokoll (Nru 36) dwar id-dispożizzjonijiet transitorji, il-popolazzjoni totali ta' kull Stat Membru għall-perijodu mill-1 ta' Jannar 2014 sal-31 ta' Ottubru 2014, għandha tkun kif ġej:

                  Stat Membru

                  Popolazzjoni
                  (× 1 000 )

                  Ġermanja

                  80 523,7

                  Franza

                  65 633,2

                  Renju Unit

                  63 730,1

                  Italja

                  59 685,2

                  Spanja

                  46 704,3

                  Polonja

                  38 533,3

                  Rumanija

                  20 057,5

                  Pajjiżi l-Baxxi

                  16 779,6

                  Belġju

                  11 161,6

                  Greċja

                  11 062,5

                  Repubblika Ċeka

                  10 516,1

                  Portugall

                  10 487,3

                  Ungerija

                  9 908,8

                  Svezja

                  9 555,9

                  Awstrija

                  8 451,9

                  Bulgarija

                  7 284,6

                  Danimarka

                  5 602,6

                  Finlandja

                  5 426,7

                  Slovakkja

                  5 410,8

                  Irlanda

                  4 591,1

                  Kroazja

                  4 262,1

                  Litwanja

                  2 971,9

                  Slovenja

                  2 058,8

                  Latvja

                  2 023,8

                  Estonja

                  1 324,8

                  Ċipru

                  865,9

                  Lussemburgu

                  537,0

                  Malta

                  421,4

                  Total

                  505 572,5

                  Livell minimu (62 %)

                  313 455,0 ”.

   Artikolu 2
   Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

   Hija għandha tapplika mill-1 ta’ Jannar 2014.

      Magħmul fi Brussell, l-10 ta’ Diċembru 2013.

            Għall-Kunsill

            Il-President

         R. ŠADŽIUS

      (1)  Id-Deċiżjoni tal-Kunsill 2009/937/UE tal-1 ta’ Diċembru 2009 li tadotta r-Regoli ta’ Proċedura tiegħu (ĠU L 325, tal-11.12.2009, p. 35).